Покистон билан $ 800 млн долларлик шартномалар имзоланди\nЎзбекистон ва Покистон ўртасида 2021 йилда товар айирбошлаш ҳажми 50 %га ошди. Йил бошидан буён эса 70 % ўсиш кузатилмоқда.\nТОШКЕНТ, 3 мар - Sputnik. Покистон пойтахтида 2 март куни Ўзбекистон - Покистон бизнес-форуми бўлиб ўтди. Унда икки мамлакат ишбилармон доираларининг 150ка яқин вакиллари иштирок этди, деб хабар қилди Инвестициялар ва ташқи савдо вазирлиги.Ўзбекистон - Покистон бизнес-форумида икки мамлакатнинг вазирлик, идора, тармоқ бирлашмалари, йирик компаниялар ва савдо-саноат палаталари раҳбарлари иштирок этишди. Шунингдек, Ўзбекистон Инвестициялар ва ташқи савдо вазири Сардор Умурзаков бошчилигидаги делегациянинг Исломобод шаҳрига ташриф доирасида қуйидаги вазифалар белгилаб олинди:Маълумот ўрнида, 2021 йилда Ўзбекистон ва Покистон ўртасида товар айирбошлаш ҳажми 50 %га ошди. Йил бошидан буён эса 70 % ўсиш кузатилмоқда. Эслатиб тамиз, Ўзбекистон президенти Шавкат Мирзиёев 3-4 март кунлари давлат ташрифи билан Покистонга боради. Бўлажак олий даражадаги музокаралар кун тартибида Ўзбекистон-Покистон стратегик шериклик ва кўп қиррали ҳамкорлик муносабатларини янада ривожлантириш масалалари кўриб чиқилади.\nўзбекистон, покистон, инвестициялар ва ташқи савдо вазирлиги, сардор умурзаков\n13:59 03.03.2022 (янгиланди: 15:28 03.03.2022)\n© МИВТ УзбекистанаВизит делегации МИВТ Узбекистана в Пакистан\nТОШКЕНТ, 3 мар - Sputnik. Покистон пойтахтида 2 март куни Ўзбекистон - Покистон бизнес-форуми бўлиб ўтди. Унда икки мамлакат ишбилармон доираларининг 150ка яқин вакиллари иштирок этди, деб хабар қилди Инвестициялар ва ташқи савдо вазирлиги.\nФорум доирасида “G2B” ва “B2B” шаклида бўлиб ўтган музокаралар бўлиб ўтди. Музокаралар якунида умумий қиймати 797 миллион доллар бўлган савдо шартномалари ҳамда қўшма лойиҳалар бўйича битимлар имзоланди, - дейилган хабарда.\nЎзбекистон - Покистон бизнес-форумида икки мамлакатнинг вазирлик, идора, тармоқ бирлашмалари, йирик компаниялар ва савдо-саноат палаталари раҳбарлари иштирок этишди.\nВизит делегации МИВТ Узбекистана в Пакистан\nШунингдек, Ўзбекистон Инвестициялар ва ташқи савдо вазири Сардор Умурзаков бошчилигидаги делегациянинг Исломобод шаҳрига ташриф доирасида қуйидаги вазифалар белгилаб олинди:\nИкки мамлакат яқин келажакда Ўзбекистон-Покистон товар айирбошлаш ҳажмини 1 миллиард долларга етказади;\nЎзбекистон ва Покистон 2022 йилга мўлжалланган саноат кооперацияси дастурини биргаликда ишлаб чиқади;\nЎзбекистон Инвестициялар ва ташқи савдо вазирлиги билан Покистон Савдо вазирлиги ўртасида қўшма лойиҳа офиси ташкил этилади;\nЎзбекистон ва Покистонда мунтазам равишда саноат тармоқ кўргазмаларини ўтказиш амалиёти йўлга қўйилади.\nМаълумот ўрнида, 2021 йилда Ўзбекистон ва Покистон ўртасида товар айирбошлаш ҳажми 50 %га ошди. Йил бошидан буён эса 70 % ўсиш кузатилмоқда.\nЭслатиб тамиз, Ўзбекистон президенти Шавкат Мирзиёев 3-4 март кунлари давлат ташрифи билан Покистонга боради. Бўлажак олий даражадаги музокаралар кун тартибида Ўзбекистон-Покистон стратегик шериклик ва кўп қиррали ҳамкорлик муносабатларини янада ривожлантириш масалалари кўриб чиқилади.


Декабрдан бошлаб халқаро пул ўтказмаларини сўмда амалга ошириш мумкин бўлади\n16:10 / 15.11.2017\nЖорий йилнинг 1 декабридан бошлаб, Ўзбекистон бўйлаб хорижга пул ўтказмалари миллий сўм валютасида қабул қилиниб, амалиёт ўтказилаётган кунда Марказий банк белгилаган қиймат бўйча конвертация қилинган ҳолда юборилиши маълум бўлди. Бу ҳақда Марказий Банк раиси биринчи ўринбосари Тимур Ишметовга асосланиб Kun.uz мухбири хабар беради.\nЎзбекистондан ташқарида истиқомат қилаётган талаба, бемор ёки иш сафарида бўлган яқинлари учун банк мижозлари эндиликда пул ўтказмасини миллий валютада топшириши мумкин. Жараён жуда содда тартибда амалга оширилиб, пул ўтказмаси амалга ошириладиган кунда Марказий банк томонидан белгилан курс бўйича маблағлар хорижий валютага конвертация қилинади.\n«Биз ушбу амалиётни келаси ойда тўлиқ ишга туширишга тайёрмиз. Аҳоли бу имкониятдан фойдаланиши билан ортиқча вақт ва ресурс сарфлаб ўтирмай, чет элдаги таниши ёки қариндошига пул ўтказмасини хорижий валютада етказиб бериши мумкин», дейди раиснинг биринчи ўринбосари.\nАйни вақтда банк мижозлари хорижий валютани нақдсиз кўринишда харид қилиши, ҳар қандай кўринишда сотиши мумкин. Бундан аввалроқ Марказий банк вакиллари нега ислоҳотлар бошида айнан хорижий валютанинг нақдсиз сотуви йўлга қўйилганини изоҳлагани ҳақида хабар берилганди.\nМарказий банк Тимур Ишметов\nЭнди четга нақд валюта олиб чиқиш учун рухсатномани вилоят марказларида олиш мумкин\nЁлғон хабар: «Kun.uz» сайтига туҳмат қилинди\nМарказий банк раисининг 21 йиллик ўринбосари ишдан кетди\nТухум ва сабзавотлар нархи пасайган, сут қимматлашган. Марказий банк январь ойидаги кўрсаткичларни келтирди


Аммо, бу “усул” унга ҳам наф бермади. » Новости Узбекистана сегодня: nuz.uz\nНовости Узбекистана → ҲОДИСА → Аммо, бу “усул” унга ҳам наф бермади.\n27-02-2019 15:26 0 838 Рейтинг0 Чоп этиш\nАммо, бу “усул” унга ҳам наф бермади.\nДавлат божхона хизмати органлари томонидан тилла ва заргарлик буюмларини божхона чегаралари орқали ноқонуний равишда олиб чиқилишига қарши қаратилган чора-тадбирлар мунтазам давом эттирилмоқда.\nТошкент вилояти божхона бошқармасининг “Ғишткўприк” чегара-божхона постида қўшни давлатга чиқиб кетаётган фуқаро С.М.нинг безовталаниши божхоначиларда бежиз шубҳа уйғотмаган экан.\nУшбу шахс холислар иштирокида кўздан кечирилганида, бўйнига ва қўлларига тақиб олган ҳолда 4 турдаги тилла тақинчоқларни яширинча олиб чиқмоқчи бўлганлиги фош бўлди. 295 гр. оғирликдаги мазкур заргарлик буюмларининг умумий қиймати 118 млн. сўмни ташкил қилар экан.\nАйни шу куни яна бир фуқаро М.М ҳам 3 турдаги заргарлик буюмларини божхона назоратидан яширинча олиб чиқиш учун юқоридаги каби “усул”ни қўллаб кўрди. Аммо, бу “усул” унга ҳам наф бермади. Натижада, қиймати 85,6 млн. сўмлик 214 гр. оғирликдаги заргарлик буюмларини олиб чиқиш унга “насиб” қилмади.


23 Сентябрь 11:11\nNUR-SULTAN. Kazinform - Кобулда амалий ташриф билан бўлган ЖССТ раҳбари Тедрос Гебрейесус халқаро ҳамжамиятни Aфғонистондаги бутун миллий соғлиқни сақлаш тизими қулаши мумкинлигидан огоҳлантирди. Бу сценарийнинг олдини олиш учун БМТнинг Фавқулодда вазиятлар жамғармаси 45 миллион доллар ажратди, дея хабар беради Kazinform БМТ Ахборот марказига таяниб.\nЖССТ раҳбари, доктор Тедрос Aдханом Гебрейесус Кобулда гапирар экан, бугун афғон шифокорлари «ким омон қолади, ким омон қолмайди» ни танлаши кераклигини айтди. У муҳтожларга ёрдам бера олмаслигини айтди. У шундай хулосага Толибон - Aфғонистон янги ҳукумати вакиллари, тиббиёт ходимлари ва беморлар билан учрашгандан сўнг келди. Молиявий ёрдам бўлмаса, минглаб тиббиёт муассасалари керакли асбоб -ускуналарни сотиб ололмайди, шифокорларга эса маош тўланмайди. Дори -дармонлар етказиб беришда жиддий муаммолар бор эди, хусусан, таъминот занжири бузилди. Коронавируснинг тарқалиши натижасида COVID билан касалланган беморларга хизмат кўрсатадиган 37 та шифохонанинг тўққизтаси ёпилди. Қисқартиришлар инфекцияларни аниқлашдан ва беморлар билан алоқада бўлганларни қидиришдан эмлашга қадар пандемияга қарши курашнинг барча жабҳаларига таъсир кўрсатди.\nЖССТ раҳбари Aфғонистонда аёллар ва қизлар ҳуқуқлари масаласига эътибор қаратди. «Мамлакатда тиббий муассасалар сони камайиб бораётгани ва аёл шифокорлар йўқлигини ҳисобга олсак, афғон аёллари тиббий ёрдамга мурожаат қилмасликка ҳаракат қилмоқда», - дейди у. Унинг сўзларига кўра, ЖССТ ҳамкорлар билан ишлашга ва қизлар ҳамда аёлларнинг соғлиқни сақлаш соҳасидаги таълимига, шунингдек, шифокор аёлларни тайёрлашга сармоя киритишга тайёр.\nЖССТ маълумотларига кўра, 15 августда Толибон ҳокимиятга келгунга қадар 2,2 миллион афғон COVID-19 га қарши эмланган. «Охирги ҳафталарда эмлаш даражаси кескин пасайиб кетди. Вакцинанинг 1,8 миллион дозаси ишлатилмади «, - дейди доктор Тедрос Гебрейесус. У вазиятни ўзгартириш ва Aфғонистон аҳолисининг камида 20 фоизини йил охиригача коронавирусга қарши эмлаш учун шошилинч чоралар кўришга чақирди.


Избоскан туманининг Жалолиддин Мангуберди маҳалласида яшовчи, икки боланинг онаси Шаҳноза В. (аёлнинг тўлиқ исми “Элтуз”га маълум) 15 октябрь куни 5 яшар ўғлини аёвсиз калтаклаган.\nУйга қамаб олиниб, узун таёқ билан калтакланган боланинг танаси зарбалардан моматалоқ бўлиб кетган. Калтак азобидан бола дод солиб кўчага қараб югурган ва йиқилиб вафот этган.\nТекширувлардан сўнг маълум бўлишича, қочиш асносида болакайнинг қўрқувдан юраги ёрилиб кетган. Бу воқеа куппа-кундуз куни бўлган, аммо қўни-қўшни, маҳалла-кўйдагилардан ҳеч ким бақир-чақирни эшитмаганини айтмоқда.\nҚўшни аёллардан бирининг айтишича, Шаҳноза В. ўта асабий бўлган, болаларини тез-тез калтаклаб турган. Маълумот беришларича, аёлнинг эри Россияга ишлагани кетган, аёл тирикчилик важидан қийналиб асабий бўлиб қолган.\nҲозирда ўз боласининг ўлимига сабабчи бўлган она устидан тергов ҳаракатлари бошланган. Бу воқеа ҳақида ИИВ 17 октябрь куни маълум қилди.\ndata-title="Андижонлик аёл 5 яшар ўғлини уриб ўлдирди" data-description="<!-- wp:paragraph --> <p>Избоскан туманининг Жалолиддин Мангуберди маҳалласида яшовчи, икки боланинг онаси Шаҳноза В. (аёлнинг тўлиқ исми "Элтуз"га маълум) 15 ..." data-image="https://eltuz.com/wp-content/uploads/2018/10/rasm4213.jpg" data-url="https://eltuz.com/sas/207406/" data-services="facebook,odnoklassniki,twitter,telegram" data-counter="ig">


Тожикистонда таблиғчиларга таъқиб кучайди\n13 май 2021, Тошкент вақти: 02:39\n“Дин ва диний ташкилотлар тўғрисида”ги қонуннинг сўнгги таҳририга мувофиқ, Тожикистонда давлат қайдидан ўтмаган ҳар қандай ташкилот учун диний тарғибот билан машғул бўлиш таъқиқланган.\nТожикистон Ички ишлар вазирлиги масъуллари “Таблиғ жамоати” “Ҳизбут-Таҳрир” партияси каби хавфли саналгани сабабли мамлакатда бу диний оқимга қарши чора-тадбирлар кучайтирилишини билдирмоқдалар.\nТожикистон Ички ишлар вазирлигининг матбуот хизмати бошлиғи Маҳмадулло Асадуллоевнинг айтишича, “Таблиғ жамоати” 2006 йил Тожикистон Олий суди қарори билан бу мамлакат ҳудудида таъқиқлаб қўйилган, шунга қарамай, кейинги пайтларда бу оқим фаоллашаётгани кузатилаяпти.\nВазирлик масъулига кўра, биргина апрел ойида республика ҳудудида бу гуруҳга аъзоликда гумонланаётган 100 дан ортиқ киши қўлга олинган.\n- Биздаги маълумотларга кўра, “Таблиғ жамоати”нинг келиб чиқиши Покистон ва Ҳиндистондан бўлиб, улар ўша мамлакатларда содир этилган қатор террористик амалиётларда бевосита қатнашган.\nБу диний оқимнинг қўлга олинган аъзолари гапига қараганда, уларнинг асосий мақсади Ислом давлати тузишдан иборат. Улар фаолиятида экстремистик ҳаракатлар кузатилади, деди Маҳмадулло Асадуллоев.\nРасмийнинг билдиришича, 2006 йил фаолияти таъқиқланган “Таблиғ жамоати” фаолиятини ҳар томонлама ўрганишга доир тадбир Тожикистонда ҳозир ҳам давом этмоқда.\nШу йил 16 апрелида Душанбе шаҳрининг Гулистон маҳалласидаги Умари Форуқ масжидида бу диний оқимга алоқадорликда гумонланиб, 100 дан ортиқ ва 28 апрел куни эса Хатлон вилоятида яна уч киши қўлга олинганди.\n- Душанбе шаҳрида қўлга олинганларнинг кўпчилиги терговчилар саволларга жавоб беришганидан кейин қўйиб юборилди. Аммо уларнинг тўрт нафаридан диний даъват мазмунидаги варақалар ва адабиётлар мусодара этилгани сабабли ҳам биз бу оқимга қарши чора-тадбирларни кучайтиришга қарор қилдик, деди Ички ишлар вазирлиги масъули Маҳмадулло Асадуллоев.\nХатлон вилояти Ички ишлар бошқармаси бошлиғи Шодибек Ражабовнинг билдиришича, шу кунларда вилоят бўйлаб таблиғчилар фаолиятига қарши кенг кўламда иш олиб борилмоқда.\n- Биз миллий хавфсизлик ходимлари билан биргаликда бу диний оқим фаолиятини ўрганмоқдамиз. Бизнингча, бу оқим салафийлар сингари мамлакат миллий хавфсизлиги учун хатарли, дея таъкидлайди милиция полковниги Ражабов.\nТожикистон Ислом уйғониш партиясининг Хатлон вилоятидаги бўлим бошлиғи Қаландар Садриддинзода эса тожик расмийларининг таблиғчилар мамлакат миллий хавфсизлигига хатар туғдиришига оид иддаоларини асоссиз, деб билади.\n- Бу оқимнинг мамлакат хавфсизлигига ва бугунги жамиятга ҳеч қандай зиёни тегмайди. Таблиғчилар умуман сиёсатга аралашмайди, улар фақат исломга даъват ишлари билан банд, холос. Таълимотлари ҳам сунний мазҳабимизга зид эмас.\nБугунги кунда ҳуқуқ-тартибот идоралари ходимлари амалга ошираётган тадбирлар бу шунчаки ўзини кўрсатиш тадбири, холос. Аксинча бундай тадбирлар жамоатчилик орасида турли гап-сўзларни келтириб чиқаради.\nШу кунларда бу каби тадбирлар баҳонасида кўплаб одамлар қўлга олиниб, улардан расмийю норасмий жарима ундирилаётганига оид хабарлар ҳам йўқ эмас. Бу таблиғчилар фаолиятидан ҳам хатарлироқ, дейди Ислом уйғониш партияси масъули Садриддинзода.\nТожикистонда унчалик танилмаган бу диний оқимга эргашувчиларнинг айтишларича, улар беш йилдан буён мамлакатнинг турли ҳудудларида Ислом динига даъват билан шуғулланиб келадилар. Айни пайтда “Таблиғ жамоати” Тожикистонда давлат рўйхатидан ўтмаган ташкилотдир.\nТожикистонда янги қабул қилинган “Дин ва диний ташкилотлар тўғрисида”ги қонун давлат қайдидан ўтмаган ҳар қандай ташкилот учун диний тарғибот билан шуғулланишни таъқиқлайди.\nМаҳаллий кузатувчилар кўра, Тожикистон ҳуқуқ-тартибот идоралари “Таблиғ жамоати”га қарши тадбирни янги қонунга асосланиб олиб бораётган бўлишлари мумкин.


Тошкентда бадминтон бўйича Ўзбекистон кубоги баҳслари бошланди – O'zbekiston Milliy paralimpiya qo'mitasi\nПойтахтимиздаги Бадминтон марказида шахсий ва жамоавий биринчилик бўйича Ўзбекистон кубоги беллашувлари старт олди. Мусобақада мамлакатимизнинг 10та ҳудудидан жами 85 нафар спортчи ғолиблик учун кураш олиб боради. Aйрим сабабларга кўра, Ўзбекистон кубоги баҳсларига Қорақалпоғистон Республикаси, Навоий, Самарқанд ва Жиззах вилоятлари вакиллари етиб келишмади.\nТурнир мамлакат терма жамоасига муносиб номзодларни саралаб беради. Кубок баҳсларида 49 нафар эркак ҳамда 36 нафар аёл спортчи ғолиблик учун курашга киришди.\nМусобақанинг жамоавий беллашувларида ҳар бир жамоа бир-бири билан давравий тизимда ўзаро куч синашади, энг кўп очко жамғарган жамоа эса ғолибликни қўлга киритади. Сўнгра шахсий биринчиликларга старт берилади.\nМусобақанинг тантанали очилиш маросимида Ўзбекистон Республикаси Бош вазирининг ўринбосари, Ўзбекистон бадминтон федерацияси раиси Aзиз Aбдуҳакимов, Жисмоний тарбия ва спорт вазирининг ўринбосари Aвазжон Каримов, Миллий Олимпия қўмитаси Бош котиби Ойбек Касимов, Ўзбекистон бадминтон федерацияси масъул ходимлари ҳамда оммавий ахборот воситалари вакиллари иштирок етди.\n– Бадминтон бўйича бугунги мусобақа мамлакатимизда ўнинчи марта ташкил этилмоқда. Таъкидлаш керак, юртимизда бадминтон спортига шу кунгача жиддий эътибор қаратилмаётган эди. Бироқ, бадминтон халқ орасида кенг оммалашган спорт тури ҳисобланади. Яқинда имзоланган Президент фармонига мувофиқ, аҳоли ўртасида оммавий спортни ривожлантириш ва соғлом турмуш тарзини тарғиб қилишда устувор этиб белгиланган 7та йўналиш қаторидан бадминтон ҳам ўрин олган. Aйни пайтда Ўзбекистон кубогида иштирок этаётган ҳар бир спортчи уни аҳоли орасида оммалаштиришга ҳам ёрдам бериши лозим. Биргаликда бадминтонни республикамизда энг оммабоп спорт турларидан бирига айлантирамиз, – деди тантанали очилиш маросимида нутқ сўзлар экан A.Aбдуҳакимов.\nМусобақа 7 ноябрга қадар давом этади.\nМерганларимиз Ўзбекистон кубогида куч синашишмоқда


(Исломда йўл ва транспортлардан фойдаланиш меъёрлари)\nI. БОБ. Йўл ва йўл ҳаракатига доир ҳукм ва одоблар\n1. 1. Йўл ҳаракати қоидалари тарихига бир назар.\n1. 2. Қуръони Карим ва ҳадиси шарифлар йўл ҳаракати ҳақида.\n1. 3. Йўл юришнинг ҳукми, унинг жоиз бўлиш шартлари.\n1. 4. Йўл ҳаракати қоидалари Ислом шариатида.\n1. 5. Йўлнинг ҳақлари.\n1. 6. Йўл ҳаракатига доир одоб ва аҳкомлар.\n1. 7. Пиёда юришга доир одоблар.\nII. БОБ. Транспорт воситалари\n1. Транспорт воситалари тарихига бир назар. (олдинги нақлиёт воситалари, кема, машина, поезд, самолёт ва вертолёт).\n2. 2. Қуръони Карим ва ҳадиси шарифларда нақлиёт воситалари ҳақида.\n2. 3. Транспорт воситаларидан фойдаланишнинг ҳукми ва шартлари; аёл кишининг транспорт воситасини ҳайдаши.\n2. 4. Ҳайдовчилик шартлари.\n2. 5. Ҳайдовчиликка доир одоб ва аҳкомлар.\n2. 6. Йўловчиликка доир шартлар, одоб ва аҳкомлар.\nIII. БОБ. Йўлтранспорт ҳодисалари\n3. 1. Йўлтранспорт ҳодисалари муаммоси.\n3. 2. Ислом шариатида йўл транспорт ҳодисаларига мунсабат.\n3. 3. Йўлтранспорт ҳодисаларига доир одоблар.\n3. 4. Йўл транспорт ҳодисаларининг олдини олиш.\nЕрни ёйиб, уни инсонларга бўйсундириб: «Бас, унинг турли жойларида юринглар», дея марҳамат этган ҳамда Ўзининг охирги дини Ислом орқали бандаларга йўл юришниинг одоб ва аҳкомларни таълим берган Аллоҳ таолога беадад ҳамду санолар бўлсин!\nРоббининг таълимотларини қабул қилиб, инсонларга таълим берган ва уларни ҳаётга қандай татбиқ этилишини бекаму кўст кўрсатиб берган севикли Пайғамбаримиз Муҳаммад мустафо соллаллоҳу алайҳи васалламга дуруду саловотлар бўлсин!\nЕр юзида инсоният учун қуруқликдаю денгизда юриш имкониятининг мавжудлиги, ҳақиқатан ҳам, улкан неъматдир. Бу ҳам бўлса, Аллоҳ таолонинг инсоният ҳаёти учун Ерни мослаб қўйганининг бир кўриниши ҳисобланади. Инсоният ер юзига илк бор қадам қўйган кундан бошлаб йўл юришга киришган ва йўл юришни қулайлаштириш учун турли воситалардан фойдаланиб, хилмахил янгиликлар ихтиро қилиб келган ва бу жараён бугунги кунгача муваффақият билан ўсишда давом этиб келмоқда. Хусусан, XXXXI аср инсоният тарихида транспорт воситаларининг энг олтин даври бўлганида шубҳа йўқ.\nИнсонлар қадимдан йўл юришда маълум қоида ва меъёрларга риоя қилишга интилиб келган. Бугунга келиб кўпгина жамиятларда бу жараён ҳам юксак даражада такомиллашди ва маълум тартибга келтирилди.\nОдатда, кўпчилик халқлар умумманфаат фойдалар ва инсоний фазилатларга интилиш натижасида йўл юришга доир турли меъёр ва қоидалар жорий қилишган. Мусулмонларда эса бу мавзу Исломнинг бош манбалари Қуръони Карим ва ҳадиси шарифлар асосида керагича муолажа қилинган.\nИслом Аллоҳ таолонинг сўнги ва энг мукаммал дини. У, инсон ҳаётининг барча жабҳаларини қамрай олади. Унинг таълимотлари шунчалар ҳаётийки, мана ўн тўрт асрдан буён инсониятнинг ақлини лол, қалбини ром қилиб келмоқда. Жумладан, йўл ҳаракатига доир исломий одобларнинг қиймати кундан кунга ортиб бормоқда.\nҚуръони карим ва ҳадиси шарифларда бу борада талайгина маълумотлар бор. Уламоларимиз уларни ўзларининг турли мавзулардаги китобларида, хусусан, исломий одоб-ахлоққа доир асарларида алоҳида ажратиб баён қилганлар. Баъзи олимларимиз ўша оят ва ҳадислардан фойдаланиб, бу борада махсус рисолалар ҳам битганлар. Уларнинг сони бугунги кунда янада кўпайиб бормоқда.\nКимдир «Бугунги 20 аср ҳодисаси бўлиб турган транспорт воситаларига бундан 14 аср олдин келган Исломнинг нима алоқаси бор?», дейиши ҳам мумкин. Аммо,Исломнинг Аллоҳ таолонинг охирги ва мукаммал бўлган, Қиёматгача боқий қолувчи дини экани ва у ўзининг оламшумул таълимотлари билан инсоният ҳаётининг барча жабҳаларини бекамукўст қамраб олгани эътиборга олинса, бу борада Ислом динининг ўрни қанчалар буюк экани аён бўлади. Бу ҳақиқатни ушбу илмий рисоладан ҳам англаш мумкин.\nРисола ҳозиргача ҳали кузатилмаган услуб ва тартибда тузилган. Агар яхшилик бўлса, Аллоҳдан, камчилик бўлса, муаллифдан деб ҳисобланишини умид қиламан.\nМавзунинг долзарблиги. Икки-уч йил муқаддам қисқа муддатли бир видео лавҳани кўриб қолдим. Унда Ғарб мамлакатларидаги ҳайдовчиларнинг тартиб-интизоми билан аксар аҳолиси мусулмон бўлган МДҲ давлатларидан биридаги йўл ҳаркати ҳолати таққосланган ва мусулмонлардаги мавжуд ҳолат танқид ва истеҳзо остига олинган эди. Уни кўрган заҳотим қалбимда қандайдир ўксиклик ва ачиниш ҳиссини сездим. Аммо бор ҳақиқатни тан олишдан бошқа илож йўқ эди. Юртимизда ана ўшандай танқидларга «сазовор» тартибсизликларни ҳар қадамда учратиш эса, ўзини ушбу Юртнинг вакили деб билган ҳар бир кишини ташвишга солиши табиий эди. Аммо бир томондан «Бу тартибсизликлар Исломнинг айби эмас, балки Исломга амал қилмаётган мусулмонларнинг айби. Аслида, Ислом йўл ҳаракати одобларини биринчи бўлиб батафсил баён қилиб берганлигида шубҳа йўқ. Буларнинг барчаси ўша маълумотларни билмасликдан, уларга кўра амал қилмасликдан», деган фикр бироз кўнглимга таскин берар эди. Айни вақтда, ўша таълимотларни ўрганиб, тўплаб, кишиларга тақдим қилиш зарурати доимо хаёлнинг бир чеккасини банд қилиб турарди. Баъзан, «ўнг қўл ҳаракати», «пиёдаларга йўл бериш», «масофа сақлаш» каби айрим йўл ҳаракати қоидалари айнан динимиз асосларига тўла мос келишини мушоҳада қилиб юрилар эди.\n2010 йил Ноябр ойида БМТ Бош Ассамблеяси томонидан 2011-2020 йилларни «Йўл ҳаракати хавфсизлигини таъминлашга оид ҳаракатларни таъминлаш ўн йиллиги» деб эълон қилиниши ушбу мавзуга доир муаммоларнинг бутун дунё бўйлаб кенг қулоч очгани ва уларни ҳал қилишда кенг кўламда ишлар олиб бориш долзарблигидан дарак берарди.\n2011 йилнинг биринчи чорагида, йўл ҳаракати хавфсизлигини таъминлаш мақсадида Ўзбекистон Республикасининг Маъмурий жавобгарлик тўғрисидаги кодексига ўзгартиш ва қўшимчалар киритиш ҳақида Ўзбекистон Республикаси Қонуни қабул қилинди ҳамда жорий йилнинг 27 апрел кунидан расман кучга кирди. Бу ҳам ўз навбатида, Юртимизда йўл ҳаракати хавфсизлигини таъминлаш мақсадида кескин чоралар кўриш йўлида қўйилган қадам бўлди. Аммо буларнинг барчаси муаммони ҳал қилишга қаратилган ташқи омил вазифасини ўташи ҳеч кимга сир эмас. Албатта, бундай чора-тадбирларнинг аҳамияти катта. Бироқ бундай муаммоларни бартараф этишда ички омилнинг – мафкуравий чораларнинг ҳам муҳим ўрни бор. Масалага Ислом шариъати нуқтаи-назаридан ёндашиш эса, хусусан мўмин-мусулмонлар учун катта аҳамият касб этиши табиийдир.\nМаълумки, йўл ҳаракати қоидалари, белгилари ҳамда қоида бузганларга кўриладиган чора-тадбирларнинг ўзи билан кўзланган мақсадга етишиш қийин. Йўл назоратчиларини кўпайтиришнинг ўзи йўл ҳаракатини тартибга солишга кифоя эмас. Балки, бу борада таълимтарбия ва тушунтириш ишлари олиб борилиши, кишиларнинг онгли равишда йўл ҳаракати қоидаларига риоя қилишларига эришиш лозим. Бу эса илм-маърифат билангина юзага чиқади. Бу борада диний-ахлоқий таълимот ва тарбия ишларидан унумли фойдаланиш айни муддаодир. Чунки инсон агар йўл ҳаракати одобларига риоя қилиш билан диний бурчини адо этишини, Аллоҳ таолога итоат қилишини, бунинг учун У Зотнинг ҳузурида ажр-мукофотларга эришишини англаб етса, ўша қоидалрга чин дилдан, ҳеч бир тангликсиз амал қилиб юриши мумкин. Зотан, дунявий чора-тадбирлар қоидани бузганни жазолаши мумкин, лекин, унга амал қилганларга бирор мукофот тақдим этмайди.\nБугунги кунда транспорт воситаларидан фойдаланиш инсон ҳаётининг ажралмас қисмига айланиб қолди. Ҳатто, биз уларсиз ҳаётимизни тасаввур қилишимиз ҳам қийин. Шу боис, мусулмонларга транспорт воситаларидан фойдаланишга доир шаръий ҳукм ва одобларни билиш ва уларга оғишмай амал қилиш лозим бўлади. Жумладан, мазкур воситалардан фойдланиш жоиз бўлиши учун шарт бўлган омилларни билиш, уларда қандай намоз ўқиш, тақдир тақозосига кўра бирор кўнгилсиз ҳодиса юз берса, нима қилиш кераклигини ўрганиш динимиз талабларидандир.\nТарихда биринчи бўлиб Ислом дини йўл ҳаракати қоидалари ва одобларини ўзининг бош манбаъларида баён қилди. Қуръони карим оятларида ва Расулуллоҳ соллаллоҳу алайҳи васалламнинг ҳадисларида нақлиёт воситаларига муносабат ўзига хос услубда батафсил муолажа қилинган. Пайғамбаримиз соллаллоҳу алайҳи васалламнинг биргина «Мен олийжаноб ахлоқларни батамом этиш учун юборилдим», деган сўзларининг ўзи бу борада керакли хулоса чиқариш учун етарлидир. Мусулмонлар ўз динларига оғишмай амал қилиб юрган даврларда бу борада ҳам гўзал намуналарни кўрсатганлар. Бу маънодаги маълумаотлар китобларимизда тўлиб-тошиб ётибди. Аммо шундай бой маънавий меросимиз бўла туриб, бошқалар уларга амал қилиб, бахтиёр ҳаёт кечириб турган бир пайтда сиз билан биз мусулмонлар уларга риоя қилмай турли машаққатларга дучор бўлиб туришимиз, албатта, ачинарли ҳол.\nЮртимиз аҳолисининг асосий қисмини мусулмонлар ташкил қилишини эътиборга олсак, ушбу мавзудаги шаръий қоидаларни халққа етказиш асосан диний соҳа мутахассислари олдида турган долзарб масалалардан бири ҳисобланади. Қолаверса, муқаддас динимизнинг бу борадаги таълимотлари ҳам барча инсонлар учун раҳмат ва манфаат бўлиши турган гап. Ушбу илмий иш ана ўша масъулиятни бажариш йўлида ташланган илк қадам бўлса, ажаб эмас.\nБугунги кунда Юртимизда турли хил транспорт воситалари ишлаб чиқарилмоқда. «GM Uzb» ОАЖ ҚК» енгил автомобиллари, «Сам Авто» ОАЖ ҚК, 3-7 тонналик юк автолари ва шаҳар автобус (мидибус)лари (ISUZU маркаси билан), «JV MAN Auto-Uzb» ОАЖ ҚК (Самарқанд) ағдарувчи (самосвал) юк автомобиллари, «ТАПОиЧ» Тошкент авиация ишлаб чиқариш бирлашмаси томонида ИЛ-114 йўловчи самолётлари ишлаб чиқарилмоқда. Дунёга ана шундай транспорт воситаларини тақдим этаётган мусулмон мамлакатдан транспорт воситаларидан фойдаланишга оид мусулмонча одоб ва қоидалар ҳам тақдим этилиши нур устига нур бўлиши табиий.\nТадқиқотнинг ўрганилганлик даражаси. «Исломда йўл ва транспорт воситаларидан фойдаланиш меъёрлари» мавзусини ҳозирда биз муолажа қилмоқчи бўлиб тургандек яхлит шаклда, артофлича ўрганган бирор илмий иш ёки махсус адабиёт деярли учрамади. Фақат унинг маълум бир тарафини ёритган, қайсидир жиҳатига бағишланган турли ҳажмдаги рисола, мақола ва ёзма маърузалар мавжуд экани аниқланди. Мисол учун, инглиз тилида ёзилган «International Encuclopaedia of Islam» («Ислом ҳақида халқаро энсклопедия») китобида бу ҳақда қисқача тўхтаб, Исломнинг йўлҳаракатига муносабати ёритиб ўтилган. «Ислам.ру» интернет ахборот сайтида эса ҳайдовчиликка доир исломий одоб ва аҳкомлар хусусида рус тилида ибр қанча мақолалар берилган. Аммо бу борадаги энг кўп ва яроқли маълумотлар араб тилидаги диний адабиётлардан топилди.\nТафсир ва ҳадис китобларида ҳамда бошқа диний адабиётларда йўлнинг ҳақлари ва одоблари, шунингдек, фиқҳий китобларда транспорт воситаларида намоз ўқишга ва йўл ҳаракат ҳодисаларига доир аҳкомлар батафсил баён қилинган. Аммо уларни бир жойга жамлаб, тартибга келтирган адабиётлар жуда ҳам кам. Уларда ҳам мавзунинг айрим жиҳатлари ёритилмаган. Шундай бўлсада, бу борада талайгина илмий ишлар амалга оширилганини кўрамиз. Мисол учун, «Фиқҳул-мурури ва адабуҳу фил-Ислам» («Йўл ҳаркати фиқҳи ва унинг Исломдаги одоблари»), «Адаб ас-сайри вал-мурур» («Йўл ҳаракати ва йўл юриш одоблари») ушбу мавзуга доир кўзга кўринган китоблардан ҳисобланади.\nЎзбек тилидаги тафсир ва ҳадисларда келган айрим маълумотларни ҳисобга олмаса, ўзбекча адабиётларда бу мавзуда деярли маълумот учрамайди.\nТадқиқотнинг мақсад ва вазифалари. Ушбу илмий ишда бугунги куннинг долзарб масалаларидан бирига айланган йўл юриш ва транспорт воситаларидан фойдаланишга оид шаръий аҳком ва одобларни тартибли равишда бир жойга жамлаш ва уларни замонавий руҳда тақдим этиш назарда тутилган. Унда мусулмон одам одатда уйидан чиқиб, то қайтиб манзилига қайтиб келиши мобайнида дуч келадиган асосий ҳолатлар исломий меъёрлар асосида муолажа қилиш мақсад қилинган. Фақат, шаръий сафарга доир ҳукмлар ўзи алоҳида бир мавзу бўлгани учун, бу ерда у ҳақда тўхталинмади.\nИнсон ҳаётининг катта қисмини ташкил қилган йўл юриш ва транспорт воситаларидан фойдаланиш ҳатти-ҳаракатига Аллоҳ таолонинг дини Ислом нуқтаи назари билан ёндашиш орқали ушбу оддий инсоний фаолиятни мусулмон шахс учун ибодат даражасига, охират амалига айлантириш ушбу илмий ишнинг асосий хусусиятини белгилайди.\nТадқиқотнинг янгиликлари. Ушбу тадқиқотда қадимдан исломий манба ва адабиётларда турли хил кўринишда баён қилиниб келинаётган йўл-ҳаркатга ва нақлиёт воситаларидан фойдаланишга доир таълимотлар янгича услубда тартибга келтирилган ва, замонавий имкониятлардан келиб чиқиб, мазкур маълумотларнинг кўпчилигини бир жойга жамланган. Шунингдек, ушбу мавзуга доир бугунги кундаги замонавий фатволар ва шаръий муносабатларнинг хулосаларини ҳам маълум тартибга солиб, тақдим этилган.\nУшбу тадқиқот ўзининг мазмунмоҳиятига кўра, ўзбек ўқувчилари учун тамоман янгиликдир.\nИлмий иш лойиҳаси. Илмий иш уч қимдан иборат: кириш, асосий қисм, хулоса.\nКириш қисмида тадқиқотнинг долзарблиги, мақсад ва янгиликлари, шунингдек, мавзуни ўрганишда таянч вазифасини ўтовчи шаръий асос ва тушунчалар ҳақида маълумот берилди.\nАсосий қисм уч бобга бўлинди. Биринчи бобда йўл-ҳаркатга доир оят-ҳадислар, одоб ва аҳкомлар, шарт ва ҳақ-ҳуқуқлар ҳақида сўз юритилди. Иккинчи бобда транспорт воситалари тарихи, улардан фойдаланишга доир оят-ҳадислар, шарт ва ҳуқуқлар, одоб ва аҳкомлар баён қилинди. Учинчи қисмда йўл-транспорт ҳодисалари ҳақида шаръий тушунча ва ҳукмлар айтиб ўтилди.\nИлмий ишнинг асосий мақсади ўрганилаётган мавзуга доир исломий таълимотларни ёритиш ва жамлаш бўлгани боис, ҳар бир тақдим этилган фикр ва тавсиялар учун имкон қадар оят ва ҳадислардан ҳамда фиқҳий асарлардан далил келтиришга ҳаркат қилинди.\nМавзуга доир таянч қоида ва тушунчалар. Йўл ҳаракатига доир исломий аҳком ва одобларни ўрганар эканмиз, уларни яхши англашимиз учун энг аввал Исломдаги ушбу мавзуга доир айрим асос ва тушунчалар билан танишиб олишимиз лозим.\nИслом аҳкомларини чуқур ўрганган уламолар уларни жорий қилишдан беш нарсанинг муҳофазаси назарда тутилганини аниқлаганлар:\nMeeting of the poet to the world of Islam took pla..\nНечун қулликни зиммангга олмассан?!\nАллоҳ борлигига келтиргансан иймон. Лек ўз ҳолинг..\nИслом ва мусулмонлар рус адабиётида\nПушкин, Лермонтов, Тютчев, Достоевский, Толстой – ..\nТаълим тизимида ўқитувчи шахси...\nТаълим, тарбия масаласи ҳамма замонда долзарб бўли..\nMULTILATERAL SUCCESSIONContinuity is of many kinds..


ҲИМОЯ НИҚОБЛАРИ ҲИМОЯ ҚИЛАДИМИ? – TEXNIK JIHATDAN TARTIBGA SOLISH, STANDARTLASHTIRISH, SERTIFIKATLASHTIRISH VA METROLOGIYA SOHASIDA DAVLAT NAZORATI DEPARTAMENTI\nҲИМОЯ НИҚОБЛАРИ ҲИМОЯ ҚИЛАДИМИ?\nМана бир йилдирки, жаҳон бўйлаб коронавирус пандемияси ҳукм сурмоқда. Ушбу шароитда мамлакатимиз раҳбарияти, тегишли масъул ташкилотлар, қолаверса халқимиз саьй-ҳаракатлари натижаси ўлароқ, юртимизда ушбу юқумли дарднинг тарқалиш суръатлари жиловланди. Шу билан бирга дўконларимизда турли мамлакатлардан келтирилган ҳимоя ниқоблари ҳам кўпайиб қолди. Уларнинг ҳаммаси ҳам белгиланган талабларга жавоб берадими, ҳақиқатан ҳам вирусдан ишончли ҳимоя қилаоладими? Қуйида ЕИ бозорларида сотувдан олинган, мамлакатимиз ички бозорига олиб киритилиши таъқиқланган, бироқ илгарироқ киритилган бўлиши эҳтимоли бўлган ҳимоя ниқоблари тўғрисида маълумот берамиз.\nФИЛЬТРЛИ ҲИМОЯ НИҚОБИ\nМаҳсулот номи: YOMASI KN95\nРусуми: Guardson ApS\nХавф тури: Соғлиқ учун хавфли/ бошқа турдаги хавф\nТавсифи: KN95 туридаги ҳимоя ниқоби. Маҳсулот онлайн тарзда ҳам сотилган.\nХавф: Маҳсулот майда заррачалардан (вирус) ҳимоя воситаси сифатида тақдим қилинган, лекин унинг фильтри тегишли органлар (Европа) томонидан тасдиқланмаган. Агарда маҳсулотдан фойдаланиш пайтида қўшимча ҳимоя воситалари қўлланилмаса, у хавфсизлик талабларига жавоб бермаслиги ва ўзидан микроб ўтказиши мумкин. Маҳсулот Шахсий ҳимоя воситалари қоидаларига ва Европа EN 149 стандартига мувофиқ эмас.\nЎров-идиши: Оқ ва кўк рангли идишда қадоқланган.\nХабарнома Латвиядан тарқатилган.\nМаҳсулот номи: DUST MASK MASQUE\nТавсифи: Бир марталик ҳимоя ниқоби.\nХавф: Маҳсулот майда заррачалардан (вирус) ҳимоя воситаси сифатида тақдим қилинган, лекин унинг фильтри тегишли органлар (Европа) томонидан тасдиқланмаган. Агарда маҳсулотдан фойдаланиш пайтида қўшимча ҳимоя воситалари қўлланилмаса, у хавфсизлик талабларига жавоб бермаслиги ва ўзидан микроблар ўтказиши мумкин. Маҳсулот Шахсий ҳимоя воситалари қоидаларига ва Европа EN 149 стандартига мувофиқ эмас.\nЎров-идиши: Ниқоб полиэтилен пакет ичига 50 донадан жойланиб,, картон қутига қадоқланган.\nХабарнома Люксембургдан тарқатилган.\nМаҳсулот номи: Protective Mask KN95\nТавсифи: KN95 тоифасидаги нафас йўлларини ҳимоя қилувчи оқ рангли ҳимоя ниқоби\nХавф: Маҳсулот 2016/425 Европа иттифоқи регламенти ва Европа стандарти EN 149:2009 га мувофиқлиги тўғрисидаги декларация билан экспорт қилинади, леки Европанинг тегишли органлари томонидан сертификатланмаган. Агарда маҳсулотдан фойдаланиш пайтида қўшимча ҳимоя воситалари қўлланилмаса, у хавфсизлик талабларига жавоб бермаслиги ва ўзидан микроб ўтказиши мумкин. Маҳсулот Шахсий ҳимоя воситалари тўғрисидаги қоидаларга ва Европа EN 149 стандарти талабларига мувофиқ эмас\nЎров-идиши: ҳимоя ниқоби картон қутига 10 донадан қадоқланган.\nМаҳсулот номи: Disposable Face KN95\nТавсифи: Респираторли оқ рангли ҳимоя ниқоби.\nХавф: Маҳсулот CE (Европа сертификацияси) белгисига эга, аммо тегишли ташкилотлар томонидан ҳимоя воситаси сифатида тасдиқланмаган. Агарда маҳсулотдан фойдаланиш пайтида қўшимча ҳимоя воситалари қўлланилмаса, у хавфсизлик талабларига жавоб бермаслиги ва ўзидан микроб ўтказиши мумкин. Маҳсулот Шахсий ҳимоя воситалари тўғрисидаги қоидаларга ва Европа EN 149 стандарти талабларига мувофиқ эмас.\nЎров-идиши: маҳсулот қизил ва қора ҳарфлар билан ёзилган картон қути ичига 20 донадан жойланиб, ҳар бири алоҳида полиэтилен пакетда қадоқланган. Маҳсулотнинг юза қисмида KN95 ва йўриқномасида FFP2 тоифасига тегишли эканлиги ёзилган.


ЎЗБЕКИСТОН РЕСПУБЛИКАСИ ОЛИЙ СУДИБАҒРИКЕНГЛИК ВА ИНСОНПАРВАРЛИК ТАМОЙИЛИ — АМАЛДА from\nБАҒРИКЕНГЛИК ВА ИНСОНПАРВАРЛИК ТАМОЙИЛИ — АМАЛДА\nЎтган йили гурланлик Фарруҳ Қаландаров уч марта судланди. Дастлабки босқич суди томонидан 1 йилу 3 ой муддатга озодликни чеклаш бўйича чиқарилган ҳукм кейинчалик озодликдан маҳрум қилиш жазосига алмаштирилди. Пировардида яна суд жараёнлари…\nКейинги судловга маҳкум ўз турар жойини ўзгартириб, Урганч шаҳридаги яқин қариндошининг уйига кўчиб боргани, туман ички ишлар бўлимининг мурожаатига асосан унга нисбатан қидирув эълон қилгани сабаб бўлди.\nАниқланишича, маҳкумнинг ўз турар жойини ўзгартиргани ички ишлар органи томонидан жазони ўташдан бўйин товлаш аломати сифатида малакаланган.\nАслида воқеалар ривожи ўзгачароқ ўзанда кечган. Маҳкум ўз турар жойини рухсатсиз эмас, балки ошкора тарзда ўзгартирган. Ўзининг янги турар жой манзилини шу ҳудуддаги ички ишлар идораси масъулларига маълум қилган.\nЛекин назорат маҳкамаси масаланинг бу жиҳатини етарлича ва охиригача ўрганмаган. Кейинги босқич суди ушбу ҳолатни анча синчиклаб ўрганди ва озодликни чеклаш бўйича унга нисбатан чиқарилган ҳукм пировардида озодликдан маҳрум қилиш жазосига ўзгартирилганини адолат намунаси сифатида эътироф этмади. Маҳкум суд залидан озодликка чиқарилди.\nБошқа бир ҳолатда эса, Боғот туманининг Миришкор қишлоғида яшовчи Дониёр Абдуллаевга нисбатан бирмунча енгил жазо чораси тайинланди.\nАйбланувчи муайян муддатга озодликни чеклаш жазосига ҳукм қилинди.\nМаълум бўлишича, тергов органи уни Жиноят кодексининг мавжуд конституцивий тузумга қарши қилмишни назарда тутувчи 159-моддаси 1-қисмидан ташқари жамоат хавфсизлиги ва жамият тартибига таҳдид солишга оид 244-1-моддаси 1 ҳамда 3-қисмлари «г» банди бўйича ҳам жавобгарликка тортган. Суд ушбу айбни эътироф этди.\nАммо амалдаги тартибга кўра, содир этилган қилмишда Жиноят кодексининг айни бир моддаси турли қисмларида назарда тутилган аломатлар мавжуд бўлса, шахс ушбу модданинг оғирроқ жазо белгиланган қисми бўйича ҳукм қилиниши зарур.\nБундан ташқари айбланувчи ўз қилмишига тўлиқ иқрор, пушаймонлик билдирган, хатти-ҳаракати оқибатини ҳам чуқур англаб етган, ёш, ҳали оила қуришга улгурмаган. У ҳаётнинг тўғри ва равон йўллари томон интилаётгани шунинг ўзидан ҳам аён. Бундай ҳолларда қонун кечиримлилик фарзи — енгил жазо тайинлашни тақозо этади.\nШу муносабат билан судланувчига нисбатан Жиноят кодексининг енгил жазо тайинлашни назарда тутувчи 57-моддасини қўллаш мақсадга мувофиқ, деб топилди. Айбланувчи эндиликда ўзига нисбатан 3 йилу 6 ой муддатга тайинланган озодликни чеклаш жазосини оиласи бағрида ўтаяпти.\nҚўшкўпирлик Юнусбек Оллаберганов содир қилган қилмиш уни жазо билан бирга иснодга ҳам етаклади. Бироқ шу юзадан чиқарилган суд ҳукми тарозида тортилса, амалга оширилган қинғирлик юки анча оғир, бунинг учун тайинланган жазо эса, анчайин енгил экани кундай ойдинлашади.\nГиёҳвандлик ва гиёҳфурушлик — кечирилмас жиноят. Унинг домига тушганлар наинки қонун, балки элнинг ҳам қаҳру ғазабига дучор бўлади.\nЮнусбек айнан шундай қора қилмишга қўл урди. Вазни 1005,10 граммдан иборат «тарьяк» ва 995,74 граммга тенг бўлган «героин» гиёҳвандлик моддасини 140 минг АҚШ долларига сотаётган пайтда қўлга тушди. Шундан сўнг унинг сўқир кўзлари очилди. Жиноят кодексининг 273-моддаси 5-қисми бўйича ўзига қўйилган айбдан тонмади, уни очиқ эътироф қилди, ўз қилмишидан қаттиқ пушаймонлигини ҳам ана шу тариқа баён этди.\nОиласининг ягона боқувчиси эканлигини айтиб, суддан, элдошларидан кечирим сўради.\nСудлов жараёнида айбни оғирлаштирувчи ҳолатлар аниқланмади. Ю. Оллаберганов Жиноят кодексининг юқорида зикр этилган моддасида кўзда тутилганидан ҳам анча енгил жазога ҳукм қилинди. Маҳкум бунга эътироз билдирмади.\nБу сингари ҳукм, ажрим ва қарорлар 2020 йил давомида анча кўп чиқарилди.\nЙил том маънодаги бағрикенглик айёмига айланди. Буни жиноят ишлари бўйича Хоразм вилояти суди фаолияти мисолида ҳам яққол кўриш мумкин.\nЙил сарҳисобига қараганда, ушбу даврда жами 1 минг 323 нафар шахсга нисбатан 1 минг 91 та жиноят иши кўриб чиқилган. 776 та жиноят иши бўйича 988 нафар шахсга нисбатан ҳукм ўқилган.\nУшбу жараёнда 326 нафар шахсга нисбатан кўзғатилган 306 та жиноят иши тугатилган. Шунингдек, 15 та жиноят иши бўйича 29 нафар шахс оқланган.\n770 нафари жазони ўташдан муддатидан илгари шартли озод қилинган.\nШу ўринда бағрикенглик, кечиримлилик акти ўз-ўзидан юзага келмаслигини алоҳида эслатиш зарур. Бу тамойил аваламбор, қонунларимизда ўз ифодасини топган инсоний меҳр-оқибатнинг амалдаги намунасидир.\nЯна бир омил: кейинги йиллар мобайнида мамлакатимизнинг суд амалиётига кириб келган «кафиллик» тушунчаси аслида бағрикенгликка ундовчи хайрли даъват, ташаббус эканига ҳам алоҳида урғу бермоқ жоиз.\nУшбу янги тамойилни кўпчилик қонунчилигимизда пайдо бўлган кафиллик институти сифатида эътироф этмоқда.\nИбратли жиҳати, судларга кафиллик сўрови билан чиқиш ваколати Президентимиз ташаббусига биноан кенг жамоатчиликка, аниқроғи, муайян жамоат ташкилотлари, маҳаллий ўзини ўзи бошқариш органларига берилган. Бу тамойил инсонпарварликнинг ёрқин жиҳатларини намоён этибгина қолмай, юртимиз қонунчилиги, авваламбор, инсон ҳуқуқлари, шахс эркинлиги каби демократик тамойилларнинг устун эканидан ҳам далолат беради.\nЎтган йили судларда 24 нафар шахснинг жиноий ҳаракати кафиллик хатлари асосида муҳокама этилди. Унда жойлардаги маҳалла фуқаролар йиғинлари анча фаоллик кўрсатди. Келиб тушган кафиллик хатларининг 16 таси ана шу ташкилотлар тарафидан йўлланди ва хайрли ташаббуснинг мантиқий натижаси бўлди.\nКафилликка қаратилган 5 та сўров хотин-қизлар ташкилоти, 3 та сўров эса, Ёшлар иттифоқининг маҳаллий бўғини ҳиссасига тўғри келди. Судларда бундай сўровларнинг биронтаси ҳам беэътибор қолмади. Бари инобатга олинди ва қаноатлантирилди.\nНатижада 19 нафар шахсга озодликдан маҳрум қилиш билан боғлиқ бўлмаган таъсирий чоралар, 5 нафарига эса, шартли ҳукм қўлланилди. Яна 8 нафар шахс суд залидан озодликка чиқарилди.\nСудлар томонидан жазо тайинланган жами 927 нафар шахснинг атиги 187 нафари ёки 20,1 фоизига нисбатан озодликдан маҳрум этиш жазоси қўлланилгани йилнинг яна бир ижобий якуни бўлди.\nГап шу ҳақда борар экан, йил давомида сони зикр этилган 927 нафар шахснинг 68 нафари жарима, 20 нафари мажбурий хизмат, 248 нафари ахлоқ тузатиш ишларига тортилгани, 404 нафар шахс озодликни чеклаш жазосига ҳукм қилинганини ҳам бағрикенглик намунаси сифатида қайд этиш лозим.\nКўриб чиқилган жиноят ишларининг 234 таси ёки 24,4 фоизи айнан ушбу қилмиш содир бўлган жойларда кенг жамоатчилик вакиллари иштирокида муҳокама қилингани, бир тарафдан, суд ҳокимияти очиқлиги, ошкоралиги, шаффофлигини намойиш этган бўлса, иккинчи тарафдан, аҳоли ўртасидаги тарбиявий тадбирлар самарадорлигини ошириш, номуносиб хатти-ҳаракатларга қарши курашда омманинг ролини кучайтиришга хизмат қилди.\nҲукм қилинганларга оид жиноят ишларининг 90,2 фоизи ёки 992 таси юзасидан хусусий ажримлар чиқарилгани ва уларнинг бари жойларда жиддий муҳокама қилингани ҳам катта амалий-тарбиявий саъй-ҳаракатларга туртки бўлди ва кутилган ижобий самарани берди. Жиноятчилик ва ҳуқубузарликларнинг пайини қириқиш, ножоиз хатти-ҳаракатларнинг олдини олиш, номуносиб ҳаракатларга қарши курашда таъсирчан аҳамият касб этди, жиноий кирдикорларга нисбатан муросасизлик ҳиссини кучайтириш омилига айланди.\nБу жараёнда судланганлик кўрсаткичи ортган ҳолатларга алоҳида эътибор қаратилди. Пировард натижа шу бўлдики, сарҳисоб қилинган йилда қасддан одам ўлдириш билан боғлиқ жиноятлар сони 6 тага, номусга тегиш ҳолатлари 7 тага, босқинчилк ҳаракатлари 3 тага, ўзгалар мулкини ўзлаштиришга қаратилган қилмишлар 46 тага, транспорт воситаларини олиб қочиш ҳоллари 3 тага камайди.\nЎғирлик, баданга қасддан жароҳат етказиш, безорилик, гиёҳвандлик, гиёҳфурушликка тааллуқли қилмишлар сони эса, ортган.\nХулоса қилиб айтганда, халқ, давлат ва жамият равнақида бу янглиғ дарёдиллик ва унга йўғрилган эзгу амал, эзгу сўз, эзгу ҳис-туйғулар муҳим аҳамият касб этади. Жамиятни ҳаракатга келтирувчи эзгу куч сифатида намоён бўлади. Бунинг ҳаётдаги ифодасини юқоридаги ҳолатлар мисолида янада яққол кўриш мумкин.


Фото: Одил Аҳмедов футболдаги фаолиятини якунлади\nОдил Аҳмедов футболдаги фаолиятини якунлади – фото\nХитойнинг “Цанчжоу Майти Лайонс” клуби ярим ҳимоячиси ва Ўзбекистон миллий терма жамоасининг собиқ сардори Одил Аҳмедов футболдаги фаолиятини якунлади.\nТОШКЕНТ, 19 дек — Sputnik. Хитойнинг “Цанчжоу Майти Лайонс” клуби ярим ҳимоячиси ва Ўзбекистон миллий терма жамоасининг собиқ сардори Одил Аҳмедов футболдаги фаолиятини якунлади. Бу ҳақда Ўзбекистон футбол ассоциацияси (ЎФА) матбуот хизмати хабар бермоқда.Одил Аҳмедов бу қарорини “Орзунинг шонли йўли” номли китобининг тақдимот маросимида маълум қилди.Аҳмедов 1987 йил 25 ноябрда Наманган шаҳрида туғилган. 2000 йилларнинг бошида У "Навбаҳор" ва Тошкентнинг "Локомотив" футбол клублари академиясида таҳсил олган. Кейинроқ У Тошкентнинг "Пахтакор" клуби ўринбосарлар таркибида ўйнашни бошлаган.Одил Aҳмедов 2007 йилда Ўзбекистон миллий жамоаси сафида дебют қилган. Футболчи миллий жамоа либосида 108 ўйин ўтказиб, 21 та гол уришга муваффақ бўлган. 4 та жаҳон чемпионати саралашида қатнашди, 3 бор Осиё кубогида иштирок этди. 2020 йил Аҳмедов "Ўзбекистон Республикасида хизмат кўрсатган спортчи" фахрий унвони билан тақдирланди.У шу кунгача Хитойнинг "Цанчжоу Майти Лайонс" клуби сафида тўп суриб келаётганди. Унгача эса "Пахтакор" (2006—2011), "Анжи" (2011—2014), "Краснодар" (2014—2016), "Шанхай СИПГ" (2017—2021) каби жамоаларда тўп сурган.Аҳмедов Ўзбекистон Жаҳон чемпионати-2022 учинчи саралаш босқичига чиқа олмаганидан сўнг миллий жамоадаги фаолиятини якунлаган эди.\nодил аҳмедов, футбол, ўфа\n10:42 19.12.2021 (янгиланди: 10:58 19.12.2021)\n© Ассоциация футбола УзбекистанаОдил Ахмедов объявил о завершении карьеры.\nУзоқ йиллар Ўзбекистон миллий терма жамоасининг сардори бўлган Одил Аҳмедов футболдаги фаолиятига якун ясади.\nТОШКЕНТ, 19 дек — Sputnik. Хитойнинг “Цанчжоу Майти Лайонс” клуби ярим ҳимоячиси ва Ўзбекистон миллий терма жамоасининг собиқ сардори Одил Аҳмедов футболдаги фаолиятини якунлади. Бу ҳақда Ўзбекистон футбол ассоциацияси (ЎФА) матбуот хизмати хабар бермоқда.\nОдил Аҳмедов бу қарорини “Орзунинг шонли йўли” номли китобининг тақдимот маросимида маълум қилди.\nОдил Ахмедов объявил о завершении карьеры.\nАҳмедов 1987 йил 25 ноябрда Наманган шаҳрида туғилган. 2000 йилларнинг бошида У "Навбаҳор" ва Тошкентнинг "Локомотив" футбол клублари академиясида таҳсил олган. Кейинроқ У Тошкентнинг "Пахтакор" клуби ўринбосарлар таркибида ўйнашни бошлаган.\nОдил Aҳмедов 2007 йилда Ўзбекистон миллий жамоаси сафида дебют қилган. Футболчи миллий жамоа либосида 108 ўйин ўтказиб, 21 та гол уришга муваффақ бўлган. 4 та жаҳон чемпионати саралашида қатнашди, 3 бор Осиё кубогида иштирок этди. 2020 йил Аҳмедов "Ўзбекистон Республикасида хизмат кўрсатган спортчи" фахрий унвони билан тақдирланди.\nУ шу кунгача Хитойнинг "Цанчжоу Майти Лайонс" клуби сафида тўп суриб келаётганди. Унгача эса "Пахтакор" (2006—2011), "Анжи" (2011—2014), "Краснодар" (2014—2016), "Шанхай СИПГ" (2017—2021) каби жамоаларда тўп сурган.\nАҳмедов Ўзбекистон Жаҳон чемпионати-2022 учинчи саралаш босқичига чиқа олмаганидан сўнг миллий жамоадаги фаолиятини якунлаган эди.\n25 Январ 2021, 11:25


Бўлимнинг тўлиқ номи : Комбустология бўлими\nБўлим вазифалари :Бўлимда оғир беморларни даволаш борасида бир канча кулайликлар яратилган. Бўлимда 5 та махсус сетка кроватлар мавжуд булиб, оғир беморларни даволашда қул келмокда. Бундан ташкари булимда оператив даво максадида Elektrodermatom–Braun (Германия) Elektrodermatom EDVP-100 (Россия) аппаратлари ишлатилмокда.\nКадрлар таркиби :Комбустология булимида 4-нафар врачлар, 14 нафар урта тиббиёт ва 15 нафар кичик тиббиёт ходимлари мехнат киилб келмокдалар. Шифокорларни бир нафари олий, 1 нафари 1-тоифали. Урта тиббиёт ходимларининг 4-нафари олий, 1-нафари 1- тоифали ва 5- нафари 2- тоифали хамширалардир\nТожибоев Хасан Лотипович


ТАҲЛИЛИЙ 31.05.2020 01:55\t401\n-Қайсидир маҳаллада бўш турган, ажриқ босган ер бўлса бордир, лекин бизда ҳамма хонадонлар томорқаси яшнаб турибди, - дейди Карши шахридаги “Худойзод” МФЙ раисининг оила, хотин-қизлар ва ижтимоий масалалар бўйича ўринбосари Хадича Эшонқулова.\n– Агар ишонмасангиз, меникига боринг, ловия, мош, картошка, шолғом, пиёз, помидор, бодринг, мева-чева, анор дейсизми, узум дейсизми, ҳаммасидан топилади. Бошқа хонадонларда бундан ҳам кўпроқ экин турларидан бир мавсумда 2-3 марта ҳосил олиниб, ортгани бозорга чиқарилади.\nШундан бўлса керак, Худойзодни кўкат етиштирувчилар маҳалласи дейишади. Қарши шаҳридаги бутун вилоятни озиқ-овқат маҳсулоти билан таъминловчи “Ерқўрғон” бозорини худойзодликлар қишин-ёзин пиёз, редиска, шивит, шавил, петрушка, саримсоқпиёз ва бошқа зироварлар билан таъминлаб келишмоқда. Бинобарин, пандемия туфайли юзага келаётган иқтисодий инқирознинг олдини олишда ҳар бир хонадон ўзини ўзи озиқ-овқат билан таъминлашининг аҳамияти жуда катта. Маҳалладаги 796 та хонадоннинг қайсига кирманг, томорқаси кўзингизни қувнатади.\nЛекин маҳаллада муаммолар ҳам йўқ эмас. Масалан, Саҳрообод, Чашма, Халқобод, Абзал каби кўчаларда яшовчи томорқачилар оқар сувдан қийналишмоқда. Аммо тан олиш керак, уларнинг томорқаси яшнаб турибди. Ер ости сувидан фойдаланган ҳолда экин-тикин қилишмоқда.\n-Бу муаммони ҳал этиш борасида катта иш бошлаганмиз,- дейди “Худойзод” МФЙ раиси Зайниддин Нуриддинов.\n– Тегишли ташкилотлар билан ҳамкорликда оқар сув билан таъминланмаган кўчаларга қувур орқали сув олиб бориш масаласи ўз ечимини топди. Ҳаракатлар бошланган, яқин кунларда сув қувурлари тортилади.\nМаҳалла аҳлининг ҳаммаси ишчан, томорқачиликнинг миридан сиригача билади. Лекин уларни бирлаштирадиган, маҳсулот етиштиришни ихтисослаштирадиган, томорқачилар бошини қовуштирадиган етакчига зарурият сезилиб турибди. Яқинда маҳаллада OzLiDePнинг бошланғич ташкилоти тузилди ва бу қуйи бўғин томорқачиларни, маҳалладаги ишбилармон ва тадбиркорларни бир мақсад йўлида бирлаштириб, юрт тараққиёти ва равнақи йўлида хизмат қилишни ўзларига вазифа қилиб белгилаб олишди. Бошланғич партия ташкилоти раиси этиб, Хадича Эшонқулова сайланди.\n-Бошланғич партия ташкилотини тузишдан кўзланган мақсад битта – у ҳам бўлса, маҳалладаги тадбиркор ва ишбилармонларни, айниқса, аёлларни, ёшларни мамлакатимизнинг ёрқин келажагини барпо этиш йўлида сиёсий куч сифатида бирлаштиришдир,- дейди OzLiDeP Қашқадарё вилоят Кенгаши “Аёллар қаноти” бўлими мудири Гулбаҳор Тўраева.\n-Аминманки, ана шу бирлик одамлар турмушига моддий манфаат ва ижобий янгиланишлар олиб киради.\nҚАШҚАДАРЁ ВИЛОЯТИ ПЕРИНАТАЛ МАРКАЗИ БЎЛИМ БОШЛИҒИ ТАЪМАГИРЛИККА ҚЎЛ УРДИ.( 403)\nСАРДОБА ФОЖЕАСИ “ГУРУНГИ” ВА БЕМОРДАН МУҲИМ “СМЕТАНА ва ГУРУЧ”( 344)\nСАЙЁР ҚАБУЛЛАР САМАРАСИ( 366)\nГулнора Каримовани ким «ўлдирди»? (2-мақола)( 1936)\nТОЛИМАРЖОНДАГИ “ДАХЛСИЗ ҲУДУД” ёхуд “монархия”га айланган давлат корхонаси( 1837)\nТОЛИМАРЖОНДА МУТАСАДДИЛАР БИЛАН БЎЛГАН УЧРАШУВ ХАЛҚ ҚЎЗҒОЛОНИГА АЙЛАНИШИГА БИР БАҲЯ ҚОЛДИ( 1527)


Ўзбекистон инвестициялар ва ташқи савдо вазири Сардор Умрзоқовнинг фикрича, вакцинацияга қарамай, COVID-19 пандемияси 2021 йилда тугамайди.\n«Катта ҳажмдаги эмлаш дастурларига қарамай, пандемия бу йил тугайди деб аниқ айтиб бўлмайди. Оқибатда сармоявий режалар ортга сурилмоқда ва қўшимча қўллаб-қувватлаш тўпламлари бюджетига катта юк бўлиб тушмоқда», - деди у Тошкентдаги «Иннопром» саноат кўргазмасида.\nУмрзоқов пандемия барча мамлакатлар учун жиддий чақириққа айланиб, глобал иқтисодиётга, халқаро ишлаб чиқариш занжирларига зарба берганини ва ривожланишга босим ўтказишда давом этаётганини таъкидлади.\n«Асосий энергия ташувчилар ва хомашёнинг жаҳон нархлари пасайиши ҳамда ўзгарувчанлиги, авиация бозори ва туризм саноатида инқирозни келтириб чиқарган чеклов чораларининг жорий этилиши ва бошқа бир қатор омиллар дунёда ялпи маҳсулот кескин пасайиши, жаҳон савдоси ҳажми ва тўғридан тўғри инвестицияларнинг глобал оқими қисқаришига олиб келди», дея қўшимча қилди вазир.\nБундан ташқари, пандемия бошланганидан кейин давлат ресурсларининг мисли кўрилмаган даражада сафарбар қилиниши, шу жумладан бюджет ва монетар рағбатлантириш чоралари «жаҳон иқтисодиётини деярли кома ҳолатига туширди», деди Умрзоқов.\nУнинг сўзларига кўра, ушбу шароитда иқтисодиётни рақамлаштириш, юқори технологияларни жадал жорий этиш, саноат алоқаларини мустаҳкамлаш ва халқаро кооперацияни ривожлантириш мамлакатлар учун ҳар қачонгидан ҳам долзарб бўлиб қолмоқда.\n«Пандемия тўртинчи саноат инқилобини, ақлли технологияларни, интернет буюмлар ва сунъий интеллектни ривожлантиришни тезлаштириши мумкин бўлган алоқасиз (контактсиз) иқтисодиётга эҳтиёж туғдирди. Онлайн иш, кўнгилочар соҳа, савдо, давлат бошқаруви ва таълимга ўтиш замонавий ривожланишнинг табиий тенденциясига айланмоқда. Постковид даврдаги чақириқларга иқтисодиёт рақобатбардошлигини ошириш учун технологик ўзгаришларни рағбатлантириш ўзига хос жавоб бўлиши керак», дея қўшимча қилди Умрзоқов.\nЎзбекистон ва Туркия имтиёзли савдо тўғрисидаги битим лойиҳасини тезлаштиради


2019 йил 31 июль куни бўлиб ўтган Ўзбекистон “Адолат” СДП фракциясининг навбатдаги йиғилишида Вазирлар Маҳкамасининг 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини «Фаол инвестициялар ва ижтимоий ривожланиш йили»да амалга оширишга оид Давлат дастурининг 2019 йил биринчи ярмида бажарилишининг бориши тўғрисидаги ҳисоботи атрофлича муҳокама қилинди.\nФракция депутатлари эътироф этганидек, Ҳукумат томонидан тақдим этилган ушбу ҳисобот жорий йилнинг 1-чорагидаги ҳисоботга нисбатан сифатли ва Давлат дастуридаги бажарилган ишлар батафсил ёритилгани билан аҳамиятлидир. Шунингдек, ҳисоботнинг дастлабки қисмида Қонунчилик палатаси томонидан 1-чорак якунлари бўйича Давлат дастури ижросини сифатли ва ўз вақтида таъминлаш юзасидан қабул қилинган қарорлар ижросига батафсил тўхталиб ўтилган. Бу жараён Давлат дастурининг бажарилишида Олий Мажлиснинг иштироки ҳамда Ҳукумат ва парламент ўртасида тизимли ҳамкорлик йўлга қўйилганидан далолатдир.\nДепутатлар хисоботда яна бир муҳим масалага эътибор қаратди. Жумладан, ўтган йилларда депутат сўровларига баъзи вазирликлар томонидан эътиборсиз қараш ҳолатлари учраб турар эди. Ҳукуматнинг 1-чоракдаги ҳисоботи юзасидан билдирилган эътирозлар натижасида парламент ва депутат сўровларига вазирлик ва идораларнинг биринчи раҳбарлари томонидан ўз вақтида пухта ишланган ҳолда жавоб бериш бўйича тизим жорий этилди. Хусусан, ҳар ойда Бош вазир ўринбосарлари ва маслаҳатчилари ҳузурида масъул раҳбарлар иштирокида сўровлар ҳамда унга берилган жавоблар атрофлича муҳокама этилиши йўлга қўйилди. Бу эса, аввало, ҳудудлар ривожи ва фуқаролар манфаатига хизмат қилмоқда.\nЙиғилишда депутатлар Давлат дастурининг ижросини бандма-банд муҳокама қилди. 2019 йилнинг I ярмида Давлат дастурининг\n139 та банди ижроси таъминланиши режалаштирилган бўлиб, ҳисобот даврида улардан 123 тасининг ижроси тўлиқ бажарилган. Бунда жами 93 та норматив-ҳуқуқий ҳужжат қабул қилинган. Таъкидланганидек, якунига етказилмаган 23 та банд бўйича киритилган ҳужжатлар лойиҳалари кўриб чиқилмоқда ҳамда 16 та вазифанинг муддати белгиланган тартибда узайтирилган.\nДепутатлар, аввало, ижроси таъминланган бандларга эътибор қаратди. Хусусан, ёшларни илмий фаолиятга кенг жалб этиш механизмларини такомиллаштириш бўйича ҳужжат лойиҳалари ўз муддатида лозим даражада ишлаб чиқилмагани қайд этилди. Бундан ташқари, Ўзбекистон Республикасида 2030 йилгача урбанизацияни ривожлантириш концепцияси ҳам ўз вақтида ишлаб чиқилмагани баҳс-мунозара ва танқидий муҳокамаларга сабаб бўлди.\n“Адолат” СДПнинг асосий йўналишларидан бўлган соғлиқни сақлаш ва таълим соҳалари ҳам фракция аъзоларининг диққат марказида бўлди. Хусусан, Давлат дастурининг 152-153, 155-бандларида белгиланган аҳолига кўрсатилаётган онкологик тиббий хизмат сифатини ошириш ва профилактик тадбирлар қамровини кенгайтириш, Давлат тиббиёт муассасаларини молиялаштириш тизимини такомиллаштириш, санитария-эпидемиология хизматини янада такомиллаштиришга қаратилган қўшимча чоралар кўриш бўйича вазифалар ижроси таъминланмагани танқидга сабаб бўлди. Айни бугунги кунда фуқароларимизни қийнаётган ушбу масалаларга ижобий ечим топиш ва бу борада белгиланган вазифаларни ўз вақтида бажариш зарурлиги таъкидланди.\nЙиғилишда касблар ва мутахассисликларнинг мураккаблик даражасидан келиб чиққан ҳолда, таълим дастурлари муддатини табақалаштирган ҳолда касбий таълимни ташкил этиш ва мақсадли кадрлар тайёрлаш тизимини кенгайтириш масаласи ҳам муҳокамалар марказида бўлди. Чунки ёшларнинг барчасини олий таълимга қамраб олиш мушкул. Шу мақсадда уларнинг бандлигини таъминлашда ўқитиш муддатларини зарур билим, малака ва кўникмаларнинг мураккаблигига қараб, турлича белгилаш бўйича вазифаларни ўз вақтида бажариш лозимлиги таъкидланди.\nШунингдек, фракция аъзолари бугунги кунда мамлакатимизда эркин иқтисодий зоналар қамрови кенгайиб бориши ҳудудларнинг иқтисодий ривожланишига салмоқли ҳисса қўшишини алоҳида қайд этди. Лекин уларнинг фаолиятини тартибга солишнинг ҳуқуқий асосларини ишлаб чиқиш кечикаётганига эътибор берилди. Шу мақсадда эркин иқтисодий ва кичик саноат зоналар бўйича қонун лойиҳасини ишлаб чиқишни жадаллаштириш зарурлиги кўрсатиб ўтилди.\nФракция аъзолари томонидан бугунги куннинг долзарб масаласи ҳисобланган маҳаллий ҳокимликларнинг ихтиёрида қолаётган маблағларнинг қанчалик самарали ишлатилаётганини назорат қилиш механизмини ишлаб чиқиш лозимлиги таъкидланди. Бунда, айниқса, жамоатчилик ва депутатлик назоратини кучайтириш муҳим ҳисобланади. Бу орқали ҳудудларда маблағларнинг мақсадли сарфланиш тизими яратилиб, ҳудудларнинг иқтисодий барқарорлиги таъминланишига эришилади.\nЙиғилиш якунида Вазирлар Маҳкамасининг 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини «Фаол инвестициялар ва ижтимоий ривожланиш йили»да амалга оширишга оид Давлат дастурининг 2019 йил биринчи ярмида бажарилишининг бориши тўғрисидаги ҳисоботи фракция томонидан маъқулланди.\nКўришлар сони: 3029


Маданият 02.10.2018 365\nҲаётда шундай бўладики, унинг фидойи меҳнатию инсоний фазилатларини ҳамма билади, ҳамма тан олади, ҳурмат қилади. Аслида бундай инсон ҳақида ёзиш, эл билганидан ортиқ гап айтиш осон эмас. Ўзбекистонда хизмат кўрсатган маданият ходими, давлатимизнинг қатор нуфузли унвон ва орденлари соҳиби, таниқли санаткор, фидойи устоз Элмурод Боймуродов ана шундайлардан бири.\nУстоз санъаткор билан учрашиб, суҳбатлашиш ниятида кўҳна ва навқирон Шаҳрисабз шаҳридаги 20-сонли болалар мусиқа ва санъат мактабига бордик. Кутганимиздек, у киши бир гуруҳ ёшларга мароқ билан мақом сирларини ўргатаётган экан. Суҳбатимиз ҳам асосан устознинг соҳага бўлган меҳри, шогирдлари, мамлакатимизда миллий санъатимизни юксалтиришга қаратилаётган эътибор хусусида кечди.\n“РАЖ КАПУРГА ҲАВАС ҚИЛАРДИМ”\n- Ҳеч қачон ўзимни санъатдан бошқа соҳада тасаввур қилмаганман, қила олмайман ҳам. 1949 йилда Шаҳрисабзнинг сўлим Мираки қишлоғида туғилганман. Болалигим Иккинчи жаҳон урушининг асоратлари ҳали кетмаган, оғир инқироздаги халқ хўжалиги энди-энди қайта тикланаётган бир вақтга тўғри келган. Ўқиш билан бирга, ҳамма қатори далада меҳнат қилардим. Суягим меҳнатда қотган. Ота-онам ўзлари санъаткор бўлмаса-да, санъатни жуда яхши кўришарди. Мактабда ўқиб юрган кезларим ҳақиқий санъат шайдосига айланганман. Қўшиқ айтиш, роль ижро этиш жону дилим эди. Ўша йиллари Раж Капурнинг “Жаноб 420” фильми тез-тез экранларда намойиш этиларди. Бу кинони кўраётган вақтларим бутун дунёни унутар, унга сингиб кетардим. Фильмдаги қўшиқларни хиргойи қилиб, рақс тушиб юрардим. Орзуйим эса худди Раж Капурдек халқ таниган, севган санъаткор бўлиш эди.\nТАЛАБАЛИК – УСТОЗЛАР САБОFИ, ИНТИЛИШ ВА ИЗЛАНИШ\n- Мактабни битиргач, олдимда фақат битта мақсад бор эди – санъаткор бўлиш. Мендаги иқтидор, иштиёқ ва қатъий интилишни кўрган яқинларим ҳам бу мақсадимни қўллаб-қувватлашди. Шу боис ҳеч иккиланмай Тошкент давлат театр ва рассомчилик институти (ҳозирги Тошкент маданият ва санъат институти)га йўл олдим. Талабалик бахтига муяссар бўлдим.\nБу олийгоҳ ҳаётимда жуда катта ўрин тутади. У ерда кўплаб буюк инсонлар сабоғини, маслаҳатларини, ўгитларини олганман. Уларга ҳавас қилиб, изланишга, олға интилишга ҳаракат қилардим.\nЎқиш давомида билимимни ошириш билан бир қаторда, маҳоратимни ҳам тоблаб бордим.\n1971 йилда институтнинг режиссёрлик бўлимини муваффақиятли тамомладим. Мени Қори Зокир Содиқов номидаги Шаҳрисабз шаҳар халқ театрига ишга юборишди.\n“ТЕАТР УЙИМДАЙ БЎЛИБ КЕТГАН”\nБу театрда 1971 йилдан то 2014 йилга қадар, яъни 43 йил давомида режиссёр бўлиб ишладим. Ҳаётимнинг катта қисми шу даргоҳда кечди. Ижод завқини ҳам, устозлик сурурини, меҳнатнинг роҳатини ҳам, барча-барчасини шу ерда ҳис этганман.\nБаъзида спектаклдаги оддий бир ҳолатни чиқариш учун ҳафталаб, ойлаб меҳнат қилган, репетицияларга зўр берган вақтларимиз бўлган. Ана шундай дамларда ўзимни унутиб қўярдим. Шу кўринишни ўзим ўйлаган каби чиқаргунимга қадар на еган-ичганимда, на уйқумда ҳаловат бўларди. Лекин спектаклимиз томошабинларга ҳавола қилингач, уларнинг биринчи олқишидаёқ бу чарчоқлардан асар ҳам қолмас, янада қаттиқроқ ишлашга, бундан-да яхшироқларини саҳналаштириб, томошабинлар эътиборига ҳавола этиш ҳаракатига тушардим. 43 йил ана шундай меҳнат қилдим. Бу жойда жуда кўплаб фидойи кишилар, юксак истеъдод эгалари билан бирга ишладим, шогирдлар тайёрладим, янги-янги номларни кашф этдим. Жуда кўплаб спектаклларни саҳналаштирдим. Хуллас, ҳаётимнинг асосий мазмуни ана шу даргоҳ билан боғлиқ.\n- Шогирдларим ҳақида гапирганда, тўғриси мен бунга нима деб таъриф беришни билмайман. Уларнинг ҳар бир ютуғидан қувонаман, янада каттароқ муваффақиятларга эришишини тилаб, дуо қиламан.\nТурли йилларда Ўзбекистон халқ артистлари Марям Сатторова, Озодбек Назарбеков, Ўзбекистонда хизмат кўрсатган санъат арбоби Исоқ Тўраев, Ўзбекистон халқ ҳофизи Ўктам Аҳмедов, Ўзбекистонда хизмат кўрсатган артистлар Мансур Хуррамов, Насиба Сатторова, Дилфуза Халилова, актёрлар Гулчеҳра Эшонқулова, Феруза Мустафоева, шунингдек яна кўплаб санъаткорларга сабоқ берганман. Бугун шогирдларимнинг кўпчилиги таниқли хонанда, актёрлар, режиссёр, сценарийнавис ёки санъатнинг бошқа бир йўналиши вакили сифатида фаолият юритмоқда. Шаҳрисабзга келса, “Устоз, бормисиз?” деб йўқлаб келади. Қучоқ очиб кутиб оламан, суҳбатлашамиз, шу ерда сабоқ олган вақтларидаги турли воқеаларни эслаймиз.\nУларнинг камоли – менинг бахтим. Уларнинг ютуқларини кўриб, умрим бекорга ўтмаганини, ана шу истеъдодларга қанот бўлганимни ўйлаб, қанчалар севинишимни, ғурур ва сурурга тўлишимни тасаввур қила олмайсиз. Бу менга янада қаттиқроқ ишлашим, ёшларга санъат сирларини ўргатишдан чарчамаслигим учун куч, шижоат беради.\n2001 йилда туман маданият саройи қошида вилоятнинг турли ҳудудларидан келган мактаб ўқувчиларидан ташкил топган “Бахтли болалик” ёш мақомчилар ансамблини тузган эдим. Ҳозир гуруҳга раҳбарлик қилиш билан бирга, ана шу ёшларга мақом сирларини ўргатиб келаяпман.\nАйни пайтда 70 ёшдаман, нафақага чиққанимга 10 йил бўлди. Лекин эрта тонгдан туриб шогирдларим ёнига шошаман. Шу бугун уларга яна бир янги нарсани ўргата олсам, ўзимда ҳаловат сезаман. Ишонсангиз, ҳатто якшанба кунлари ҳам ишга келиб, шогирдларимни чақираман ва биргаликда қайсидир мақомни машқ қиламиз. Бусиз яшай олмайман.\nМАҚОМ – У ЭНДИ ЎЛМАЙДИ\n- Институтни тамомлаб, ишга келганимнинг иккинчи йилиёқ Шаҳрисабзда мақом ансамблини ташкил этган эдим. Ўша пайтда дўстим, ҳозирда АҚШда яшаб ижод қилаётган асли шаҳрисабзлик санъаткор Изро Малаков ҳам ансамбль ташкилотчиларидан бири бўлган.\nКейинги 40 йилдан ошиқ вақт давомида бу ансамбль таркибидан кўплаб истеъдодли санъаткорлар етишиб чиқди. Улар ўз ижодлари воситасида мақомнинг ҳақиқий жозибасини, сеҳрини, сиру синоатини ёш авлодга етказиб келмоқда. Шунга қарамай, сўнгги пайтларда ёшларимиз орасида мақом санъатига нисбатан қизиқиш бироз пасайиб кетаётгандек эди. Шу нуқтаи назардан Президент Шавкат Мирзиёев ташаббуси билан Шаҳрисабзда Халқаро мақом санъати анжуманига асос солингани мумтоз санъатимизнинг том маънода қайта туғилиши бўлди. Мана шу анжумандан сўнг минг-минглаб ёшларимиз қалбида мақомга нисбатан қизиқиш, меҳр уйғонгани, кўпчилик уни ўрганишга бел боғлаганига ишончим комил. Бундан буёғига мақомнинг нуфузи янада юксалиб бораверади.\nАнжумандан икки ярим ой аввал вилоятимиздаги турли мусиқа ва санъат мактабларида таълим олаётган 150 нафар ёш иқтидор эгаларини танлаб олиб, танловда иштирок этиш учун уларни тайёрлай бошладим. Қисқа фурсат ичида бу ёшлар 6 та энг қийин мақомни шу даражада мукаммал ўзлаштирдики, мухлислар қолиб, мутахассислар ҳам уларнинг чиқишидан ҳайратда эканини яширишмади. Демак, ёшларимиз орасида мумтоз санъатимизни ўрганиб, унинг жозибасини дунёга ёйишга қодир, юксак иқтидор эгаси бўлган ўғил-қизлар жуда кўп. Шахсан мен ана шу 150 нафар шогирдимнинг камида ярми келгусида буюк санъаткорлар бўлиб етишишига ишончим комил. Фақат уларга ўргатишдан, интилишларига қанот бўлишдан тўхтамаслигимиз керак.\n“МукофОтлар янада масъулият билан ишлашим кераклигини англатади”\n- Инсон чин дилдан, астойдил меҳнат қилса, албатта, эътибор топади. Бўлмаса, республиканинг олис бир туманида яшаб, шу ерда ижод қилиб, ёшларга санъатдан сабоқ бериб келаётган мендек бир киши мамлакатимизнинг юксак унвон ва орденларига сазовор бўлармидим.\n1992 йилда Ўзбекистонда хизмат кўрсатган маданият ходими унвонини олдим. 2009 йилда “Эл-юрт ҳурмати” орденига сазовор бўлдим. 2018 йилда эса юртимизнинг яна бир юксак мукофоти – “Фидокорона хизматлари учун” ордени билан тақдирландим. Шу билан бир қаторда, деярли ҳар йили Маданият вазирлиги, вазирлик тизимидаги вилоят ва туман ташкилотларининг дипломлари, фахрий ёрлиқлари билан тақдирланиб келмоқдаман.\nАлбатта, бу мукофотлар менга янада катта масъулият юклайди. Озгина меҳнатим давлатимиз, халқимиз томонидан эътироф этилаяптими, демак, шунга муносиб бўлишим, уларнинг ишончини бундан-да юксакроқ оқлашим керак, деган мақсад пайдо бўлади менда.\nОИЛАМ - БОРЛИҒИМ\n- Ҳаётда қандай ютуқларга эришган бўлсам, бунда оиламнинг ҳам ҳиссаси бор. Чунки оиласи тинч, турмуш ўртоғи уни тушунган, режаларини, мақсадларини ҳурмат қилган кишигина (айниқса у ижодкор бўлса) катта ютуқларга эриша олади. Бу борада мен дунёдаги энг бахтли инсонлардан бириман.\nТурмуш ўртоғим Мукаррамхон Авазова 50 йил давомида туман юқумли касалликлар шифохонасида ҳамшира бўлиб ишлади. Одамларга ёрдам беришни нафақат касбий, балки инсоний бурчи деб билди. Қўли енгил ҳамшира бўлгани боис, қўни-қўшнилар ҳам тоби қочиб колгудек бўлса, дарров бизникига чиқарди. У эса ишдан чарчаб келганига қарамай, ҳеч қачон йўқ деган жавобни айтмасди.\nБиргаликда икки ўғил, икки қизни вояга етказдик. Ҳозирги кунда 13 нафар неваранинг бобо ва бувисимиз.\nЎғилларим онаси каби тиббиёт соҳасини танлаган. Икки қизим эса санъат соҳасида фаолият юритаяпти.\nРафиқам билан биргаликда фарзандлар тарбиясига доим эътиборли бўлганмиз. Лекин энг аввало ўзимиз мунтазам изланардик, интилардик, ишлардикки, фарзандларимиз ҳам ҳаётда барча ютуқларнинг асоси меҳнатда, ҳаракатда эканини кўриб катта бўлишди. Ҳалол меҳнатимиз, изланиш ва интилишимиз билан уларга намуна бўла олдик, деб ўйлайман.\nЖаҳонгир БОЙМУРОДОВ суҳбатлашди.


Норбоеванинг илк бенефиси: унинг раислигидаги илк Сенат мажлиси нимаси билан эсда қолди? — Minbar\n23 авг 18:11 3 дақиқада ўқийсиз Мақолалар\nИюнда Сенат раислигига сайланган Танзила Норбоева 22 августда Сенатда ўзининг илк ялпи мажлисини ўтказди. Ўзбек Сенатини бошқараётган биринчи аёл сифатида тарихга киришга улгурган Норбоева бир қатор "кичик инқилобларни" содир этишга улгурди.\nБиринчидан, Танзила Норбоева энг ёпиқ бўлган сиёсий институтлардан бирини жамоатчиликка яқинроқ қилмоқчи. 21 август куни Норбоева Сенатда бир гуруҳ журналист ва блогерлар билан учрашди. Ўзини "катталардек", сенаторлардек ҳис қилиш имкони берилган блогерларнинг айтишича, учрашув "дўстона ва самимий руҳда" ўтган.\nИккинчидан, Сенатнинг ялпи мажлиси (бу ҳам тарихда илк маротаба) жонли эфирда узатилди. Гарчи эфир техник носозликлар туфайли узилиб қолаверган бўлса-да, бу фактнинг ўзи олқишланарли ҳол. Келгусида Сенатнинг қолган йиғилишлари ҳам шундай ўтар эмиш.\nУчинчидан, Танзила Норбоева қонунларнинг ишламаслиги ёки самарасиз ижро этилишига сабаб бўлаётган "ҳаволаки" нормаларга кураш эълон қилди. Унинг айтишича, Сенат амалга оширишнинг аниқ механизми мавжуд бўлмаган, давлат ва жамият ривожига ижобий таъсир кўрсата олмаётган умумий характердаги қонунларни маъқуллаш амалиётидан тўлиқ воз кечиши керак.\nТўртинчидан, Сенат аёллар ҳуқуқини ҳимоялашга қаратилган бирйўла икки муҳим қонунни тасдиқлади.\n“Хотин-қизлар ва эркаклар учун тенг ҳуқуқ ҳамда имкониятлар кафолатлари тўғрисида”ги қонун ўз номи айтиб турганидек асосан гендер тенглик ҳақида. Эндиликда қонун ҳужжатлари гендер-ҳуқуқий экспертизадан ўтказилади, дискриминацияга йўл қўйилмайди. Раҳбар кадрлар захирасини шакллантираётганда ҳам аёлларга етарлича урғу берилиши керак.\nҚизиғи шундаки, энг маънили ва муҳим нормаларидан бири – агарда қонунчиликка хилоф бўлса, аёлларга урф-одат, анъана ва маданиятга асосланган ёндашув (масалан, қиз олиб қочар) тақиқлангани ҳақидаги норма сўнгги таҳрирдан тушиб қолибди.\n“Хотин-қизларни тазйиқлар ва зўравонликдан ҳимоя қилиш тўғрисида”ги қонунга кўра энди тазйиқ ва зўравонликдан ҳимоя қилиш учун жабрланувчиларга ҳимоя ордери берилади. Яъни, зўравонга (одатда, турмуш ўртоғи) жабрланувчи (аёли) билан бевосита ёки билвосита алоқада бўлиши вақтинча тақиқланади.\nСенат шунингдек "тинч атом" тўғрисидаги қонунни қабул қилди. Бу қонун қурилаётган АЭС ва унинг фаолиятига ҳуқуқий асос бўлиб хизмат қилади. Қонунда, масалан, Ўзбекистон ҳудудига фақат илгари Ўзбекистондан олиб чиқиб кетилган радиоактив чиқиндиларни олиб кириш мумкин деб айтилган. Демак, Россия Ўзбекистон саҳроларидан ўзининг чиқиндиқларини сақлаш учун фойдаланиши мумкин деган хавотирлар (шундай мишмишлар кўпайиб кетган эди!) асоссиздир.\nБош прокурор ўринбосари Эркин Йўлдошев сенаторларга Ўзбекистонда коррупцияга қарши курашнинг аҳволи ҳақида ҳисобот берди. У антикоррупцион қонунчиликни қўллаш амалиётида узилишлар борлигини тан олди. Коррупцияга қарши кураш ахборот воситаларининг эркин ва мустақил фаолиятини тақозо этишини, халқда коррупцияга толерантсизликни шакллантириш кераклиги каби бир қанча расо фикрлар билдирган ўринбосар мамлакатда коррупцияга қарши курашнинг аҳволи фақатгина Transparency International ташкилотининг фикри билан чегараланиб қолмаслигини ҳам айтган.\n2018 йил якунларига кўра Ўзбекистон нуфузли Transparency International ташкилотининг коррупция бўйича рейтингида 158-ўринни эгаллаган.\nИкки кун давом этадиган мажлис кун тартибига 20дан ортиқ масала киритилган.


13:23, 03.12.2019 // 76072\nБангладешдаги геноцид, Ҳиндистон ва Покистон ўртасидаги уруш ва Бҳуттонинг расмий узри. Учинчи Ҳиндистон ва Покистон уруши тарихи\nБундан роппа-роса 48 йил олдин – 1971 йилнинг 3 декабрь куни Ҳиндистон ва Покистон ўртасидаги учинчи ва энг йирик уруш бошланган эди. «Дарё» колумнисти Нурбек Алимов бу уруш тафсилотлари, унинг аҳамияти ҳақида ҳикоя қилади.\nУруш бошланишининг сабаблари\n1947 йилда Британия Ҳиндистонининг бўлиниши натижасида ташкил этилган Покистон Ислом Республикаси ғарбий ва шарқий қисмдан иборат эди. Бу икки қисмни 1 600 километрдан кўпроқ масофада жойлашган Ҳиндистон ҳудуди ажратиб турар эди. Шунинг учун Покистон ва Ҳиндистон ўртасида душманлик муносабатлари ривожлана бошлади. Стратегик жиҳатдан бундай бўлиниш Покистон учун фойдали эмас эди, чунки Ҳиндистон билан навбатдаги ҳарбий операция амалга оширилгудай бўлса, ушбу омил бўлинмалар ўртасидаги алоқани ва мамлакат шарқий қисмининг хавфсизлигини таъминлашни қийинлаштирарди. Бу икки мамлакат бир-бири билан 1947–1948 ва 1965 йилларда жанг қилган, иккала уруш ҳам Кашмир низосидан келиб чиққан эди. Бироқ яна бир можаро – учинчи Ҳиндистон–Покистон уруши Шарқий Покистондаги инқироз ва унинг мустақилликка интилиши билан боғлиқ бўлди.\nҒарбий ва Шарқий Покистон маданий жиҳатдан бир-биридан кескин фарқ қилар эди. Покистон сиёсий элитасининг аксарият вакиллари етишиб чиққан пойтахт Карачи мамлакатнинг ғарбий қисмида жойлашган. Ғарбий Покистон ҳар доим ҳам иқтисодий, ҳам сиёсий жиҳатдан Шарқий Покистондан устун бўлган, аҳоли сони бўйича ундан орқада бўлса ҳам (1972 йилдаги сўров натижаларига кўра, Покистон аҳолиси – 64,9 миллион; 1974 йилда Шарқий Покистон (Бангладеш) аҳолиси – 71,3 миллион).\nШарқий ҳудудларни ривожлантириш учун кам маблағ сарфланар эди. Тил муаммоси ҳам мавжуд эди: 1952 йилда Даккада урдуни мамлакатнинг ягона расмий тили деб тан олиш тўғрисидаги фармон бекор қилинишини талаб қилган намойишлар бўлиб ўтди (шарқдаги аҳолининг кўп қисми бенгал тилида сўзлашар эди, урду эса ғарбдаги нисбатан оз сонли этник гуруҳнинг она тили эди). Аста-секин мамлакатнинг шарқий қисмида яшовчилар ўзини иккинчи даражали фуқаролар каби ҳис қила бошлади.\n1970 йилда Шарқий Покистонга сўнгги пайтлардаги энг вайронкор табиий офатлардан бири бўлган Бҳола деб номланган тропик циклон бостириб келди. Ярим миллионгача покистонликлар унинг қурбони бўлди. Шарқий минтақа ҳокимияти мамлакатнинг марказий раҳбариятини кўрсатилаётган ёрдам самарасизлигида айблади; президент Яҳё Хон истеъфосини талаб қилган йирик намойишлар бўлиб ўтди.\n1970 йил декабрь ойида мамлакатда парламент сайлови бўлиб ўтди. Унда шайх Мужибур Раҳмон бошчилигидаги мамлакатнинг шарқига мухторият бериш дастури билан чиққан «Авами лиг» (Озодлик лигаси) партияси кўпчилик овозларни қўлга киритди. Мамлакат конституциясига биноан у ҳукумат тузиш ҳуқуқига эга эди. Аммо Покистон ғарбидаги ғолиб партия раҳбари Зулфиқор Али Бҳутто Раҳмон бош вазир лавозимига тайинланишига қарши чиқди.\nЯҳё Хон иштирокида ўтган музокаралар муваффақиятсиз тугади. 1971 йил 7 мартда Раҳмон партияси билан Шарқий Покистон мустақиллиги учун курашаётгани ҳақида нутқ сўзлади. Бунга жавобан 25 март куни асосан ғарбдан келган муҳожирлардан иборат Покистон армияси мамлакатнинг шарқий қисмидаги шаҳарларни назорат қилиш учун «Прожектор» операциясини бошлади. «Авами лиг» тақиқланди, Мужибур Раҳмон ҳибсга олинди. 27 март куни мамлакат қуролли кучлари майори Заур Раҳмон радио орқали Мужибур томонидан Бангладеш давлати ташкил этилишини эълон қилган мустақиллик декларациясининг матнини ўқиди. Мамлакатда фуқаролар уруши бошланиб кетди.\n1971 йил 3 декабрь куни тушдан кейин Покистон ҳаво кучлари тўсатдан Ҳиндистон авиабазаларини бомбардимон қилди. «Чингизхон» деб номланган операция 1967 йилдаги «Олти кунлик уруш»нинг биринчи кунида араб ҳаво кучларини деярли ишдан чиқарган Исроилнинг муваффақиятли ҳаво ҳужуми таъсири остида режалаштирилган эди. Бироқ Покистон Исроилнинг муваффақиятини такрорлай олмади: рейдлар натижасида етказилган зарар жуда кам эди.\nЯрим тундан кейин Индира Ганди радио орқали халққа мурожат этиб, уруш бошланганини эълон қилди. Деярли бир вақтда Ҳиндистон авиацияси Покистондаги ҳаво базаларига қарши жавоб зарбаларини беришни бошлади. 4 декабрь куни Ҳиндистонда фавқулодда ҳолат эълон қилинди, сафарбарлик бошланди.\nБангладешдаги Покистон ҳарбий кучлари умидсиз ҳолатда эди. Бу ерда жойлаштирилган учта бўлинма партизанларга қарши ҳарбий операциялар ўтказиш учун тарқатиб юборилди. Ҳаво қўшинларидан деярли ёрдам йўқ эди. Улар учта ҳинд корпусини тўхтата олмади.\nБу вазиятдан хабардор бўлган Покистон қўмондонлиги Ҳиндистонга қарши икки фронтда уруш олиб боришга ҳаракат қилди ва ғарбдан ҳужумга ўтди. Аммо ғарбий фронтда устунлик ҳинд армияси томонида эди. 5–6 декабрь кунлари бўлиб ўтган Лонгевал жангида Панжоб полкининг 23-батальонидаги биттагина рота Покистоннинг кучайтирилган 51-пиёда бригадаси олдинга силжишига йўл қўймади. Жангда Лонгевал атрофида кўплаб душман ҳарбий техникасини йўқ қилган Ҳинд қирувчи-бомбардимон самолётлари муҳим рол ўйнади. Умуман олганда, Ҳиндистон армияси нафақат Покистон ҳужумларини қайтарди, балки урушнинг дастлабки босқичида баъзи чегара ҳудудларини эгаллаб олиб, ҳужумга ҳам ўтди.\nАввалига Покистон армияси минимал қаршиликка дуч келди. Баҳор охирида у Бангладешнинг барча шаҳарларини эгаллаб олди ва сиёсий мухолифатни йўқ қилди. Қишлоқ жойларда партизанлик ҳаракати авж олди. УУнинг иштирокчилари «мукти-баҳини» номи остида танилган эди. Армия қочоқлари ва маҳаллий аҳоли ҳисобига уларнинг сафлари тез тўлиб борди.\nАрмия бангладешликларга қарши шафқатсиз қатағон бошлади; ҳозирги ҳисоб-китобларга кўра, 1971 йил охирига келиб 200 мингдан 3 миллионгача одам ҳалок бўлди. Камида 8 миллион қочқин Ҳиндистонга кетди.\nҲиндистон бош вазири Индира Ганди Бангладешда мустақиллик эълон қилингандан сўнг дарҳол янги давлатни қўллаб-қувватлади. Ҳиндистон ўзининг азалий душмани бўлган Покистонни заифлаштиришдан манфаатдор эди. Қочқинлар сони тобора кўпайиб борар экан, Ҳиндистон раҳбарияти Бангладешда зўравонлик тўхташидан амалий манфаатдор эди, чунки бундай миқдордаги одамни сақлаш мамлакат бюджети учун жуда қимматга тушар, ижтимоий муаммолар кучайиб кетар эди.\nХалқаро эътиборни қочқинлар муаммоси ва Покистон армиясининг шафқатсиз ҳаракатларига жалб қилиш учун кампания бошланди. Бундан ташқари, Ҳиндистон «мукти-баҳини»га ҳарбий ёрдам кўрсатишни бошлади; бу уларнинг жанговар омилкорлигига таъсир қилди. 1971 йил ёзида партизанлар ҳаракатини кучайтирди. Улар мамлакатни 11 та ҳарбий зонага ажратди. Уларнинг ҳар биридаги «мукти-баҳини» кучларини Покистон армиясининг собиқ зобитлари бошқарарди. Партизанларнинг кичик ҳаво кучлари ва дарё флоти ҳам бор эди.\nҲукумат армияси чакалакзор ва дарёлар билан қопланган ҳудудда партизанларга қарши уруш олиб боришга тайёр эмас эди. Ҳиндистондаги базавий лагерларда жойлашган «мукти-баҳини» аъзолари Бангладешда муваффақиятли операциялар амалга оширар ва чегара оқали чекинар эди.\nПокистон раҳбарияти партизанлар ҳаракатини улар Ҳиндистондан ёрдам олишни тўхтатмагунча бостириб бўлмайди, деган мантиқий хулосага келди. Бу орада Ҳиндистон қўшинлари чегарага яқинлашиб, икки мамлакат ўртасидаги зиддиятлар кучайиб бораётган эди. 21 ноябрь куни Ҳиндистон ва Покистоннинг мунтазам қўшинлари иштирокида қуруқликда ва ҳавода жиддий тўқнашувлар содир бўлди.\nШарқий фронтда Ҳинд кучлари «мукти-баҳини» бўлинмалари билан биргаликда тезда душманнинг асосий мудофаа қисмларини ёриб ўтди. Бу ердаги ҳал қилувчи омил қийин ҳудудда юқори ҳаракатчанлик эди. Бунда СССР томонидан ишлаб чиқарилган ПТ-76 амфибия танклари ва Ми-4 транспорт вертолётлари яхши хизмат қилди. Урушнинг иккинчи ҳафтаси охирида Даккага ҳинд армияси етиб келди. Энди қаршилик кўрсатишнинг ҳеч қандай аҳамияти йўқлигини тушуниб, 16 декабрь куни Бангладешдаги Покистон кучлари қўмондони генерал Ниёзий гуруҳи таслим бўлиши тўғрисидаги актга имзо чекди. 17 декабрь куни Ҳиндистон сулҳ эълон қилди. Шу билан уруш тугади.\nҲиндистоннинг ҳарбий аралашуви натижасида Бангладеш мустақилликка эришди. 16 декабрь Бангладешда Ғалаба куни сифатида нишонланади.\nҲарбий ҳаракатлар тугаши билан Покистон президенти Яҳё Хон истеъфога чиқди; унинг ўрнини Зулфиқор Бҳутто эгаллади. У уч йилдан сўнг собиқ Шарқий Покистон халқидан уларга қарши қилинган жиноятлар учун расмий равишда узр сўради.\nБҳуттонинг ютуқларидан бири шундаки, у Бангладешнинг янги ҳукумати суд қилишни талаб қилган барча покистонлик ҳарбий асирларни судсиз озод қилинишига эришди. Уч мамлакат ўртасидаги муносабатлар 1972 йилда Симла шартномаси имзолангандан кейин яхшиланди.\n1971 йил 3 декабрда бошланган ушбу уруш Ҳиндистон–Покистон можаролари ичидаги энг катта уруш эди.\n16:47, 06.04.2020 // 246224\n08:28 Кеча // 211458\n11:46 Бугун // 204624\n00:37 Бугун // 195510\n15:00 Кеча // 189825


Тошкент ҳокимига қарашли университетни очиш тўғрисида Ҳукумат қарори чиқди\nАкфа университетини ташкил этиш тўғрисида Ҳукумат қарори қабул қилинди. Бу ҳақда хабар қилган Адлия вазирлигига кўра, Акфа университетида фундаментал, тиббиёт, аниқ ва гуманитар фанлар соҳасида юқори малакали мутахассислар тайёрланади.\nУниверситет масъулияти чекланган жамият шаклидаги нодавлат олий таълим ташкилоти ҳисобланади.\nАбитуриентларни қабул қилиш ва битирувчиларни аттестациядан ўтказиш тартиби ва қоидалари хорижий ҳамкорлар билан келишилган ҳолда белгиланади.\nБакалавриат таълим йўналишлари ва магистратура мутахассисликларига қабул квоталари Университет томонидан белгиланади.\nУниверситетда таълим олиш тўлов-контракт асосида кундузги шаклда амалга оширилади.\nУниверситет битирувчиларига Ўзбекистонда олий маълумот сифатида эътироф этиладиган диплом берилади.\nАдлия вазирлиги хабарида Акфа университети таълим жараёни инглиз тилида етакчи хорижий олий таълим муассасалари билан ҳамкорликда амалга оширилажаги айтилган. Бироқ ўқув юртининг қайси чет эл университети билан очилиши тўғрисида ҳеч нарса айтилмаган.\n2018 йилнинг октябрида Жанубий Кореянинг Гачон университети билан ҳамкорликда илк тиббий хусусий олийгоҳ - Akfa университети очилиши кутилаётгани тўғрисида хабар қилинган эди.\nЎшанда, шунингдек, бу ўқув юрти муассиси кейинги йилларда, айниқса, Шавкат Мирзиëев ҳокимиятга келганидан сўнг, бизнес ва сиëсий доираларида танилган шахс - Тошкент шаҳар ҳокими Жаҳонгир Ортиқхўжаевга тегишли Akfa ширкати эканлиги ҳам айтилган.


Тиблиси марказида мухолифат тарафдорлари Эдуард Шеварнадзе истъефосини талаб қилмоқда.\nБир ҳафтадан бери Грузияда давом этаëтган ҳукумат ва муҳолифат ўртасидаги қарама-қаршилик сайлов натижалари боис юзага чиқди.\nКеча кечқурун Грузия пойтахтида муҳолифат оммавий норозилик митинги ўтказди. Митинг қатнашчиларининг бир қисми бутун тунни парламент биноси олдида ўтказгани ҳам айтилмоқда.\nБугун эрталаб норозилик тадбири иштирокчилари олдига мамлакат президенти Эдуард Шеварднадзе чиқиб мухолифатчиларни мулоқотга чорлади.\nКўчадаги намойишлар билан мамлакатдаги муаммоларни ечиб бўлмайди деди Шеаварднадзе.\nГрузия марказий сайлов комиссияси натижаларни 20 ноябрда эълон қилишини билдирган бўлсада, сайловда президентга тарафдор "Янги Грузия "ва Аджария муҳторияти раҳбари Аслан Абашидзенинг "Уйғониш" ҳаракати ғолиб бўлгани айтилмоқда.


Сурия армияси Фротнинг жанубий қирғоғига чиқди\nСурия армияси ва кўнгилли ҳарбийлардан иборат отрядлар ИШИДга қарши ҳарбий ҳаракатларни давом эттириб, Фрот дарёсининг жанубий қирғоғини эгаллади. Бу ҳақда Al Masdar агентлиги хабар тарқатди.\nЮриш давомида Сабхави газ конлари жойлашган Дахиль ва Эс-Сабхи қишлоқлари озод этилган. Шу тариқа, суриялик ҳарбийлар ИШИД назоратида бўлиб турган, Фротнинг ўнг қирғоғида жойлашган Дайр-эз-Зор шаҳрига томон ҳаракат бошлаши мумкин бўлди.\nЎтган ҳафтада Сурия армияси Раққа жанубида газ конлари жойлашган ҳудудларни, Эл-Халаа ва Замлани ИШИДдан қайтариб олганди. Сурия армияси ҳарбий амалиётлар доирасида Ал-Фаҳд ҳудудида жойлашган нефть қудуқлари устидан назорат ўрнатган.\nСурия армияси Дайр-аз-Зор Фрот дарёси\nСурия армияси Ҳалабни ИШИДдан тўла озод этди\nСурия ўз армияси томонидан Ҳалабда кимёвий қурол қўллангани бўйича айбловни рад этмоқда


Бирликчилар ҳибсга олинди\n26 июн 2022, Тошкент вақти: 19:50\n“Бирлик халқ ҳаракати” партиясининг Андижон вилояти бўлими раҳбари Акбаржон Орипов, “Эзгулик” жамиятининг шу вилоятдаги бўлими раиси Рустам Исоқов ва шаҳрихонлик бирликчи Нурмуҳаммад Азизов ҳибсга олинди.\nМаълум бўлишича, уларнинг уйларида бостириб кирган ҳуқуқ-тартибот ходимлари тинтув ўтказган ва бир қанча буюмларни олиб кетган.\n“Бирлик” партияси раиси ўринбосари Ҳамдам Сулаймоновнинг сўзларига қараганда, тинтув пайтида бирликчиларнинг уйидан партиянинг Андижон воқеаларига доир эълон қилган баёнотлари ҳам топилган. Уларнинг ҳибсга олинишига шу баёнотлар сабаб бўлган бўлиши мумкин.\nБу қандайдир варақа эмас, балки марказий кенгаш томонидан чиқарилган расмий баёнотлардир. Биринчи баёнотда қурол олган гуруҳлар ҳаракати, иккинчи баёнотда тинч аҳолининг ўққа тутилиши қораланган, - деди Ҳ.Сулаймонов.\nМустақил кузатувчи Ризохўжа Обидовнинг фикрича, ҳукумат Андижон воқеаларини террорчи ва экстремистлар зиммасига юклаб, мухолифат вакилларини ҳам ҳибсга олишга тушиб кетиши оғир оқибатларга олиб келиши мумкин. Чунки бу вазият Андижондаги каби воқеалар Ўзбекистоннинг бошқа ҳудудларида ҳам тарқалишига сабаб бўлиши эҳтимоли йўқ эмас.


Лукашенкога мухолифатчи блогернинг алдов йўли билан қўлга олиниши. Асосий маълумотлар\n23:37 / 23.05.2021\nМинскда Беларусдаги намойишларни фаол ёритган Nexta телеграм-каналининг собиқ муҳаррири Роман Протасевич қўлга олинди. У Афинадан Вильнюсга учган самолёт «миналаштириш» ҳақидаги хабардан сўнг Минск аэропортига мажбуран қўндирилган бортдан тушириб қолдирилган.\n23 май куни кундузи Греция пойтахти Афинадан Литва пойтахти Вильнюс шаҳри томон учган Ryanair авиакомпанияси самолёти шошилинч тарзда қўндирилди.\n«Роман Протасевич қўлга олинди. У Ryanair авиакомпаниясининг Афина-Вильнюс рейсида учаётганди», - дея хабар қилди «Весна» манбаси.\nСветлана Тихановскаянинг маслаҳатчиси Франак Вячорка самолёт бортида журналист, Nexta телеграм-каналининг собиқ муҳаррири Роман Протасевич бўлгани (у Nexta дан кетгач бошқа бир мухолифатчи канал «Беларусь головного мозга» учун ишлай бошлаган) ҳақида хабар берди.\nЛитва президенти ва ташқи ишлар вазири, шунингдек, Европадаги қатор давлатлар раҳбарлари, сиёсатчилар ва дипломатлар самолёт ва йўловчиларни зудлик билан қўйиб юборишни талаб қилишмоқда.\nГреция ТИВ Афинадан учган самолёт мажбуран қўндирилишини давлат авиақароқчилиги акти деб атади, Польша бош вазири Беларусь авиакомпанияларига Европа Иттифоқи ҳудуди устидан парвозлар амалга оширишни тақиқлаш таклифини билдирди.\nАвиация хавфсизлиги соҳасидаги экспертлар йўловчи лайнернинг йўли тўсилиши ва у йўловчилардан бирини ҳибсга олиш мақсадида мажбуран қўндирилишини прецеденти бўлмаган ҳодиса деб аташмоқда.\nБеларусь ИИВ Протасевич Минск аэропортида қўлга олинганини тасдиқлаган.\nУндан аввалроқ «Минск» халқаро аэропорти Афинадан Вильнюсга учган Ryanair самолёти мина ўрнатилгани ҳақидаги хабардан кейин шошилинч қўндирилгани ҳақида хабар берганди. Кейинроқ бомба ҳақидаги хабар тасдиқланмади, аммо бортдаги барча йўловчилар текширилгани маълум қилинди.\nЎз навбатида, самолёт йўл олган Литвадаги аэропорт вакили «Рейтер» агентлигига бортда йўловчилардан бири ва экипаж аъзолари ўртасида жанжал келиб чиққанидан сўнг самолёт Минскка қўндирилгани ҳақида айтиб берди.\nБеларусдаги Onliner нашрининг қайд этишича, Минскда йўловчилар самолётдан туширилган ва қайта текширувдан ўтказиш учун аэропорт ичкарисига олиб кетилган, шу вақтда Протасевич қўлга олинган.\nRyanair авиакомпаниясининг маълум қилишича, самолёт бортидаги хавф ҳақида Беларусь диспетчерлик хизмати хабар берган.\nАвиаташувчи баёнотида айтилишича, Ryanair авиацион хавфсизлик бўйича миллий ва Европа агентликларини ушбу ҳолат ҳақида хабардор қилган ва бу ҳолат авиакомпанияга боғлиқ равишда рўй бермаганини билдирган.\n«Текширув вақтида ҳеч қандай ножўя ҳолат аниқланмади, маҳаллий ҳукумат самолёт ва йўловчиларга учиб кетишга рухсат берган», дейилади авиакомпания маълумотида.\nТошкент вақти билан соат 23:30да самолёт Вильнюсга қўнган, самолёт Минск аэропортида қарийб 7 соат ушланиб қолди.\nБеларусь мухолифати етакчиларидан бири бўлган Павел Латушконинг маълум қилишича, ундаги маълумотларга кўра, Минскдан Вильнюсга самолётда бўлган Беларуснинг 2, Россиянинг 4 фуқароси учмаган.\nNexta маълумотига кўра, парвоздан олдин Протасевич ўзини кузатишаётганини сезгани ҳақида хабар берган: ўрта ёшлардаги, рус тилида сўзлашувчи эркак унинг ҳужжатларини суратга олишга ҳаракат қилиб, тушунарсиз тарзда саволлар берган. Шундан сўнг ҳужжатларни текшириш чоғида кейинги навбат уники бўлса-да, қатордан чиқиб ортга кетган.\n«Мутлақо аёнки, бу жамоат фаоли ва блогер Роман Протасевични қўлга олиш мақсадида самолётни тўхтатиш учун махсус хизматлар томонидан амалга оширилган амалиётдир», дея маълум қилди Беларусь мухолифати етакчиларидан бири Светлана Тихановская.\nЛитва президенти Гитанас Науседа Беларусь ҳукуматидан Протасевични озод этишни талаб қилган ва самолёт мажбуран Минскка йўналтирилиб, аэропортга қўндирилганини қайд этган.\n«Мен НАТО ва ЕИни Беларусдаги режим томонидан халқаро фуқаролик авиациясига қилинган таҳдидга тезкорлик билан реакция қилишга чақираман. Халқаро ҳамжамият бундай ҳолат бошқа такрорланмаслиги учун зарур қадамларни ташлаши керак», деди Литва президенти.\nНауседа бу вазиятни ЕИнинг душанба кунги саммитида кўтариб чиқишни ваъда қилган.\nЛитва ТИВ Минскка қўнган Ryanair самолёти экипажи ва йўловчиларини озод қилиш талаби билан Беларусь вакилини чақиртирган.\nПольша бош вазири Матеуш Моравецкий Беларусь ҳукумати ҳаракатларини давлат террорчилиги акти сифатида баҳолади.\n«Мен Роман Протасевич Беларусь ҳукумати томонидан Ryanair компанияси самолётини эгаллаш орқали қўлга олинганини қатъий қоралайман. Бу ўзини номуносиб тутган давлат терроризми актидир», дея ёзган у твиттерда.\nМоравецкий Литва президентининг бу ҳодисани ЕИ саммитида муҳокама қилиш ташаббусини қўллаб-қувватлаган ва Европа кенгаши раисига Беларусга нисбатан зудлик билан санкциялар киритишни муҳокама қилиш таклифи билан мурожаат қилган.\nБеларуснинг Варшавадаги элчиси Польша ТИВга изоҳ олиш учун чақирилган.\nФуқаролик авиацияси халқаро ташкилоти (ICAO) Ryanair рейси билан боғлиқ вазият юзасидан хавотир билдириб, бу вазиятда халқаро авиация фаолиятининг асосий принциплари белгилаб берилган Чикаго конвенцияси бузилган бўлиши мумкинлигини билдирди.\nТашкилот рўй берган ҳодиса юзасидан давлат ва ушбу ҳодисага жалб қилинган ташкилотларнинг расмий маълумотини кутаётганинни қўшимча қилган.\nЎз навбатида Европа кенгашининг собиқ раҳбари, Польшанинг собиқ бош вазири Дональд Туск твиттердаги саҳифасида Лукашенко энди нафақат ўз мамлакати фуқароларига, балки халқаро хавфсизликка ҳам таҳдид солаётгани ҳақида ёзиб, Европадаги барча давлатлар ҳукуматлари ва ташкилотларни зудлик билан қатъий чоралар кўришга чақирди.\nЕвроиттифоқнинг юқори мартабали расмийлари ҳам Беларусни Минскка қайта йўналтирилган самолёт йўловчилари хавфсизлиги учун жавобгарлиги ҳақида огоҳлантириб, йўловчиларнинг барчасини қўйиб юборишни талаб қилишмоқда.\n«Биз самолёт ва унинг барча йўловчилари хавфсизлиги учун масъулиятни Беларусь ҳукумати зиммасига юклаймиз», деган Европа дипломатияси раҳбари Жозеп Боррель.\n«БАРЧА йўловчиларга манзил томон учишни давом эттиришга рухсат берилиши керак», дея қўшимча қилган у бу гап мухолифатчи фаол Роман Протасевичга ҳам тааллуқли эканига урғу бериб.\nБритания парламентининг хорижий ишлар бўйича махсус қўмитаси раиси Том Тугендҳат «мухолифат овозини ўчириш мақсадида самолётни зўрлик билан қўндириш демократияга ҳужум ҳисобланиши»ни қайд этган.\n«Греция бугун рўй берган ва Афина-Вильнюс рейсини амалга оширган Ryanair FR 4978 самолёти мажбуран Минскка қўндирилишига олиб келган давлат авиақароқчилигини қаттиқ қоралайди», дейилади Греция ТИВ баёнотида.\nВазирлик маълумотига кўра, самолёт бортидаги 171 кишидан 11 нафари - Греция фуқароларидир. «Барча йўловчилар ҳаётини хавф остида қолдирган бундай актга йўл қўйиб бўлмайди», - деган Греция ТИВ ва барча йўловчиларга манзилга етиб олиш имконияти тақдим этилишини талаб қилган.\n«Биз ўлим жазоси таҳдид солаётган беларус фаоли Роман Протасевичнинг ноқонуний ҳибсга олинишини қаттиқ қоралаймиз», дейилади баёнотда.\n«Давлат раҳбари топшириғига кўра»\nFR4978 рейси белгиланган маршрутни ўзгартириши flightradar124 сайтида қайд этилган, унда самолёт Литва чегарасига етай деб қолганида ортга қайрилиб, шарқ томонга, Минскка учгани акс этган.\nБеларусь президенти Александр Лукашенконинг администрациясига яқин бўлган «Пул Первого» канали самолёт билан боғлиқ вазият давлат раҳбари назоратида турганини маълум қилган.\nХабар қилинишича, «бош қўмондон топшириғи билан йўловчи самолётга ҳамроҳлик қилиш учун қирувчи самолёт ҳавога кўтарилган». Кейинроқ бу хабар сайтдан ўчирилган.\nБеларусь мудофаа вазирлигидагиларнинг маълум қилишича, мамлакат ҳаво кенгликларидаги самолётда бомба бўлиши мумкинлиги ҳақидаги маълумотдан сўнг, ҳаво ҳужумидан мудофаа кучлари шай ҳолатга келтирилган, бортида 120 нафардан ортиқ йўловчи бўлган самолёт эса Минск аэропортига МиГ-29 қирувчиси ҳамроҳлигида олиб келинган.\nКейинроқ Беларусь тергов қўмитаси ҳаво кемасида бомба борлиги ҳақидаги ёлғон хабар юзасидан жиноий иш очилганини маълум қилди.\nЎхшаши йўқ ҳодиса\nГарчи йўловчи авиалайнерлар миналаштирилгани ҳақидаги хабарлар янгилик бўлмаса-да, экспертлар Ryanair рейсини мажбуран қўндириш учун ҳавога қирувчи самолётлар чиқарилишини уникал ҳодиса деб аташмоқда.\nБиринчи тоифали учувчи, «Аэрофлот» учувчиси Андрей Литвинов FR4978 рейси билан рўй берган ҳодисани ёввойилик деб атади.\n«Бортда бомба борлиги хабар қилинганда, самолётни қайси аэропортга шошилинч қўндиришни об-ҳаво шароитини, аэропортнинг бу типдаги самолёт қўниши учун қай даражада мослигини ва қўниш чизиғи мавжудлигини ҳисобга олган ҳолда учувчилар ҳал қилишади. Қайси мамлакат устидан учаётгани аҳамиятли эмас - у шу ва бошқа шу каби параметрлардан келиб чиққан ҳолда аэропорт танлайди», дейди учувчи BBC рус хизмати корреспонденти билан суҳбатда.\n«Яна бир бор айтаман - қарорни командир қабул қилади, бу ҳолатда қирувчи самолётларнинг ёрдамига ҳожат йўқ. Улар қайсидир аэропортга қўнишга буйруқ беришга ҳақли эмас, бу фақат командирнинг қарори бўлиши керак», дея қўшимча қилган Андрей Литвинов.\nУнинг изоҳлашича, бортдаги бомба ҳақидаги хабар учувчига ёки ФСБ билан алоқадор бўлган диспетчер орқали, ёки Парвозларни бошқариш маркази телеграммаси орқали келган. Унинг сўзларига кўра, қирувчи самолётларни ҳавога кўтариш ҳаво кемасининг йўлини тўсиш ҳисобланади ва бу каби чора истисноли ҳолатлардагина қўлланади.\n«Менда бир ҳолат бўлганди, бортдаги маст йўловчи ўзини террорчи деб атаган. Бундай вазиятларда учувчи ердагиларга кема қўлга олингани ҳақида хабар беради ва ўшанда қирувчи самолётлар катта фожианинг олдини олиш учун самолёт томон йўл олишади: масалан, агар террорчи учувчини самолётни аҳоли турар жойларига йўналтиришга мажбурласа. Улар вазият буткул назоратдан чиқиб кетганда ва учувчи қўнишдан бош тортганда самолётни уриб тушириш учун керак бўлади. Менга қўниш давомида икки қирувчи самолёт ҳамроҳлик қилган ва бу учувчилар учун ҳам, йўловчилар учун ҳам улкан стрессдир», - дея ҳикоя қилади учувчи.\nБеларусь ҳукумати Протасевични нималарда айблаган?\n2020 йил ноябрида Беларусь давлат хавфсизлик қўмитаси (КГБ) Протасевични Nextа каналининг яна бир бошқа асосчиси Степано Путило билан бирга террорчилар рўйхатига тиркаганди.\nБундан ташқари, Беларусь Тергов қўмитаси Путило ва Протасевичга қарши Минскда оммавий тартибсизликлар ташкиллаштириш, ҳукумат вакиллари ва милицияга нисбатан ижтимоий душманлик уйғотиш бўйича жиноий иш қўзғатган. Бу моддалар мос равишда 15 ва 12 йиллик озодликдан маҳрум этиш жазоларини кўзда тутади.\nNexta телеграм-канали ва унинг логотипи Беларусь ҳудудида эктремистик материаллар деб эълон қилинган. Шунингдек, ҳозирда Протасевич ишлаётган «Беларусь головного мозга» канали ҳам экстремистик деб топилган.\nNexta — 2020 йил август ойида бўлиб ўтган президентлик сайловларидан кейин Александр Лукашенкога қарши норозилик намойишлари бошланиши натижасида машҳурликка эришган биринчи рақамли мухолифат ресурси ҳисобланади. Канал таҳририяти Польша пойтахти Варшавада жойлашган.\nАфина-Вильнюс рейси можароси\nМинскда Nexta мухолифатчи Telegram-канали собиқ муҳаррири Роман Протасевич қўлга олинди. У учаётган самолёт бомба ҳақидаги хабар туфайли Беларусга фавқулодда қўндирилди. Қўниш ҳақидаги қарорни Лукашенконинг шахсан ўзи «Европани ҳимоя қилиш» учун қабул қилган\n21:42 / 04.06.2021\nПутин Роман Протасевични танимаслигини ва танишни ҳам истамаслигини айтди\n22:45 / 26.05.2021\nБайден Путин билан учрашувида Минскда журналистнинг ҳибсга олинишини муҳокама қилади\n17:35 / 26.05.2021\n«Самолётда террорчи бўлган». Лукашенко Ryanair рейсининг тўхтатилиши бўйича илк бор изоҳ берди\n21:18 / 25.05.2021\nЕвропа Минскка жавоб қайтармоқда: Беларусь устидан парвозлар тўхтатилиб, ЕИ осмони «Белавиа» учун ёпилмоқда


Бош сахифа > Раҳбарият > Ҳасанов Одил Равшанович\nТуғилган йили: 1975 йил, Навоий вилояти, Кармана тумани.\nМаълумоти: Олий, 1994 й.Навоий саноат техникуми (кундузги), 2006 й. Навоий Давлат кончилик институти (сиртқи).Бухгалтерия ҳисоби, менежмент.\nОилали, уч нафар фарзади бор.\n1992-1994 йй. - Навоий саноат техникуми талабаси\n1994-1996 йй. - Навоий вилояти Молия бошқармаси нарх-наво бўлими 2- тоифали мутахассиси, 1-тоифали мутахассиси,\n1996-1996 йй. - Навоий вилояти Молия бошқармаси ҳузуридаги монополиядан чиқариш ва рақобатни ривожлантириш бошқармаси бош иқтисодчиси\n1996-2001 йй. - Навоий вилояти монополиядан чиқариш ва рақобатни ривожлантириш ҳудудий бошқармаси товар ва молия бозорларини таҳлил қилиш ва монопол корхоналар давлат реестр бўлими бошлиғи\n2001-2005 йй. - Навоий вилояти Молия бошқармаси нарх-наво бўлими 1-тоифали мутахассис, етакчи мутахассис, халқ хўжалигини молиялаштириш ва нарх ахволини тартибга солиш бўлими бош иқтисодчиси, мактаб таълими шуъбаси бош иқтисодчиси\n2005-2006 йй. - Навоий вилоят Молия бошқармаси Капитал қуйилмаларини молиялаштириш шуъбаси етакчи иқтисодчиси Капитал қуйилмаларини молиялаштириш бўлими бошлиғи вазифасини бажарувчи\n2006-2009 йй. - Навоий вилоят молия бошқармаси Капитал қуйилмаларини молиялаштириш бўлими бошлиғи\n2009-2010 йй. - Навоий вилояти меҳнат ва аҳолини ижтимоий муҳофаза қилиш бош бошқармаси бошлиғи\n2010-2014 йй. - Навоий вилоятидаги бюджетдан ташқари Пенсия жамғармаси бошқармаси бошлиғи\n2014-2016 йй. - Навбаҳор тумани ҳокимининг иқтисодиёт ва ижтимоий ривожлантириш масалалари бўйича ўринбосари\n2016-2018 йй. - Навоий вилоят ҳокимлиги ҳузуридаги “Ягона буюртмачи хизмати” инжиниринг компанияси директори\n2018-2020 йй. - Навоий вилояти Давлат молиявий назорати бошқармаси бошлиғи\n2020 й. - ҳ.в. - Навоий вилояти ҳокимининг иқтисодиёт ва тадбиркорлик масалалари бўйича биринчи ўринбосари